Mutasi virus: Variasi COVID-19 yang baharu?

Cara Virus meneruskan Hidup

Bagi meneruskan kehidupan, sesuatu virus perlu membiak dan ini hanya boleh berlaku dengan satu cara sahaja iaitu melalui sel-sel perumah. Sel-sel perumah ini termasuklah manusia dan haiwan. Virus akan membiak dengan cara melekat pada permukaan sel dan menyucuk masuk bahan genetiknya ke dalam sel tersebut.

Bahan genetik ini adalah DNA (asid deoksiribonukleik) atau RNA (asid ribonukleik; sejenis molekul yang sedikit berbeza dari segi komposisinya daripada DNA) virus tersebut yang kemudiannya akan memaksa sel-sel terlibat untuk menghasilkan lebih banyak virus. Virus-virus baru ini selepas itu akan meninggalkan sel tadi dan tersebar ke bahagian-bahagian lain di dalam perumah.

Bagaimana mutasi Virus berlaku?

Walaubagaimanapun, perumah tidaklah berdiam diri semasa proses ini berlaku. Selepas beberapa ketika sistem imun perumah akan “belajar” untuk mempertahankan diri dan membina strategi bagi mencegah penyebaran virus in dalam badannya. Bila sekali lagi virus yang sama cuba menyerang sel-sel perumah, ia tidak lagi dapat melekat pada permukaan sel untuk menyucuk masuk bahan genetiknya.

Jadi virus perlu mengubah bentuknya, atau bermutasi, atau istilah lainnya berevolusi, bagi membolehkan ia membiak semula di dalam sel-sel perumah. Bahan genetik yang terkandung di dalam virus memainkan peranan yang sangat penting bagi mengetahui berapa cepat sesuatu virus itu akan bermutasi.

Ini kemudiannya akan memberi kesan bagaimana sesuatu penyakit itu akan menular di dalam sesebuah populasi atau masyarakat setempat. Perkataan mutasi secara umum akan menyebabkan rasa ketakutan atas sebab sesuatu yang aneh dan menyeramkan telah berlaku.

Mungkin juga disebabkan oleh pengaruh filem-filem seram yang banyak menggambarkan maksud mutasi secara rekaan atau fiksyen. Tetapi sebenarnya mutasi pada virus adalah sebahagian daripada kitar hidup semulajadi dan jarang memberikan kesan yang sangat dramatik dalam sesuatu kes penularan.

Setakat hari ini, apa yang telah dikongsi atau dilaporkan oleh para saintis dunia adalah virus yang menyebabkan COVID-19 telah bermutasi. Walaupun para saintis telah menjumpai banyak mutasi pada bahan genetik virus tersebut, tetapi hanya satu variasi sahaja yang dikenalpasti sebagai berkemungkinan telah mengubah perilakunya.

Kesan mutasi kepada keberkesanan vaksin

Sesuatu virus yang menggunakan bahan genetik DNA bagi penularannya seperti penyakit smallpox atau cacar, ia boleh tersebar dalam populasi manusia dan selalunya menyebabkan kematian. Tetapi apabila vaksin telah dicipta maka virus seperti smallpox atau cacar, dapat dikekang penularannya dan sekaligus dihapuskan.

Sebab itulah pentingnya untuk sesuatu populasi manusia mengambil vaksin bagi membentuk sistem pertahanan badan secara berkumpulan atau juga dipanggil sebagai imuniti berkelompok. Tetapi bagi virus yang menggunakan bahan genetik RNA, mekanisma penyebarannya agak berlainan dan ini termasuklah virus COVID-19 yang menular sekarang.

Virus dengan bahan genetik RNA ini berkembang tanpa ada “salinan maklumat” oleh sel perumah dan menyebabkan seringnya berlaku kesalahan dalam memproses maklumat genetik yang disimpan oleh sel-sel perumah. Kesalahan dalam maklumat genetik inilah yang membolehkan virus dengan bahan genetik RNA bermutasi dengan cepat daripada satu perumah ke satu perumah yang lain.

Persoalannya sekarang adalah; adakah mutasi yang berlaku pada virus COVID-19 ini lebih berbahaya kepada kesihatan manusia berbanding sebelumnya? Dan adakah virus COVID-19 yang telah bermutasi ini akan menyebabkan kegagalan vaksin yang sedang dibangunkan?

Menurut laporan dan kajian terkini para saintis berkenaan mutasi virus COVID-19 ini, perubahan dan mutasi yang berlaku pada coronavirus sangatlah perlahan jika dibandingkan dengan virus lain seperti selsema atau flu. Dan buat masa sekarang disebabkan rendahnya tahap immuniti di dalam populasi manusia terhadap virus tersebut, dan tanpa adanya vaksin untuk melawan virus ini, serta sangat sedikit rawatan yang benar-benar efektif bagi melawan penularan virus COVID-19, maka secara saintifiknya virus COVID-19 ini tidak dipaksa atau “merasa tertekan” untuk bermutasi dan mengubah perilaku bagi meneruskan kelangsungan hidupnya.

Dalam kata lain, dengan keadaan norma baharu kehidupan manusia maka virus ini akan berada dalam keadaan biologikalnya sekarang tanpa ada keterpaksaan untuk bermutasi secara drastik bagi terus hidup. Dan dari sudut pandangan sains biologi sel, peraturan operasi standard seperti penjarakan sosial atau fizikal yang diguna pakai, dan penutupan serta kawalan ketat di sempadan negara kita dapat memberi impak yang sangat baik dalam mengawal mutasi virus COVID-19 ini sehinggalah vaksin yang berkesan ditemui.

Namun, memandangkan pengetahuan sains berkenaan virus COVID-19 bergerak dengan begitu pantas buat masa sekarang maka tidak kira apapun pandangan para saintis dunia tentang mutasi yang telah atau sedang berlaku, mereka sudah pasti akan sentiasa memantau kejadian sains secara semulajadi ini serta menjadi saksi kepada kebesaran kuasa tuhan. Wallahua’lam.

California Academy of Sciences. Science Today: Virus Mutation. Coronavirus: Are mutations making it more infectious? Fleischmann WR Jr. Viral Genetics. In: Baron S, editor. Medical Microbiology. 4th edition. Galveston (TX): University of Texas Medical Branch at Galveston; 1996. Chapter 43. Grubaugh, N.D., Petrone, M.E. & Holmes, E.C. We shouldn’t worry when a virus mutates during disease outbreaks. Nat Microbiol 5, 529–530 (2020). Virus strain – SciencelearnPandemic Virus Slowly Mutating It Getting More Dangerous – Sciencemag


4 Khasiat Cendawan yang anda perlu tahu

Apakah khasiat cendawan pada kesihatan manusia? Artikel ini akan membincangkan perkara ini.

Cendawan ialah sejenis tumbuhan diklasifikasikan di bawah keluarga Fungi yang umumnya hidup di atas (epigeous) atau di bawah tanah (hypogeous), juga di atas sesuatu kehidupan seperti pokok. Kebanyakan cendawan menyerupai bentuk payung dengan struktur bertopi (cap), berbatang dan mempunyai insang di bawah topi (lamella) yang mengeluarkan spora untuk proses pembiakan.

Cendawan sangatlah tidak asing dalam dunia masakan. Ia dikenali sebagai daging dalam kumpulan tumbuhan dek kerana rasa ‘umami’ atau rasa kedagingan yang dihasilkan menaikkan rasa dan aroma, serta dapat menjadi pengganti daging dalam masakan. Walau bagaimanapun, tidak semua cendawan selamat dimakan. Terdapat juga jenis-jenis cendawan yang bahaya dimakan kerana kandungan racun di dalamnya.

Menurut kajian, ciri-ciri cendawan yang selamat dimakan boleh dikenalpasti melalui ketiadaan bahan beracun di dalamnya atau bahan yang boleh memberi kesan buruk kepada manusia, mempunyai aroma dan rasa yang enak, juga tekstur badannya yang lembut. Gambar di bawah menunjukkan jenis-jenis cendawan yang selamat dan sering dimakan.

Selain daripada tekstur, rasa dan aroma enak yang dihasilkan, kandungi nutrisi yang padat dalam cendawan ini juga menyebabkan ianya menjadi tarikan dalam bidang penyelidikan kerana kemampuannya dalam memberi kebaikan kesihatan kepada manusia dan mempunyai khasiat yang banyak

Kandungan Nutrisi Cendawan dan khasiat cendawan terhadap Kesihatan

Cendawan mengandungi tinggi protein, serat, vitamin dan mineral serta rendah lemak. Lebih menarik tentang cendawan ialah kandungannya yang tinggi ‘komponen bioaktif’ (bioactive components) dan antioksida menyebabkan cendawan berpotensi untuk menjadikan seseorang itu lebih sihat. Banyak kajian sedang dijalankan untuk meneliti keberkesanan komposisi nutrisi cendawan terhadap kesihatan manusia.

1. Cendawan sebagai Antikanser

Lebih separuh daripada kulit cendawan mengandungi beta-glukan, salah satu komponen karbohidrat cendawan. Beta-glukan di dalam cendawan mempunyai fungsi yang sedikit berbeza dibandingkan dengan beta-glukan yang terdapat di dalam barli dan oat. Kandungan beta-glukan di dalam cendawan didapati mampu bertindak sebagai anti-kanser juga menggalakkan proses pemulihan selepas mendapatkan rawatan kemo- dan radioterapi.

Selain beta-glukan, cendawan juga mengandungi antioksida yang tinggi seperti vitamin E, peptida bioaktif dan juga ‘bahan fenolik’ (phenolic compounds). Antioksida berfungsi untuk melawan atau meneutralkan radikal bebas yang dihasilkan oleh badan manusia sendiri melalui proses penghasilan tenaga dan juga melalui pengambilan makanan yang berkarsinogen.

Menurut kajian yang dijalankan terhadap empat jenis cendawan didapati bahawa komponen-komponen yang terdapat di dalam cendawan-cendawan ini amat berpotensi dalam mencegah juga membantu dalam merawat beberapa jenis kanser seperti leukemia, kanser kolon, kanser hati, kanser perut, kanser payudara, kanser tulang dan kanser jantung dengan merencatkan pertumbuhan kanser dan meransang sistem imunisasi badan. Tetapi hasil kajian ini hanya terbatas pada haiwan dan kajian terhadap manusia masih dijalankan. Walau bagaimanapun, cendawan dilihat sebagai makanan atau sumber yang berpotensi untuk merawat kanser pada masa hadapan.

2. Cendawan dan Kesihatan Imunisasi Badan

Selain berpotensi sebagai antikanser, b-glukan juga mampu meningkatkan sistem imunisasi badan. Lektin, salah satu komponen protein cendawan dikatakan mampu bertindak sebagai perangsang sistem imun, antiviral, antibakteria dan juga anti-kulat.

3. Cendawan dan Kesihatan Jantung

Kajian telah membuktikan bahawa makanan rendah natrium dan tinggi kalium-magnesium-kalsium melalui implementasi ‘Diet Approach to Stop Hypertension (DASH)’ mampu mengawal tekanan darah. Jika dibandingkan dengan cendawan, ianya mempunyai kuantiti natrium yang rendah dan tinggi kalium-magnesium-kalsium seiring dengan kajian DASH diet yang dihasilkan yang mampu memberi kesan positif dalam mengawal tekanan darah.

Selain itu, kandungan komponen bioaktif seperti peptide-oligopeptida, hexapeptida, tripeptida, pentapeptida, serat-chitin dan juga ‘asid ganoderik’ (ganoderic acids) yang terdapat dalam cendawan terbukti berfungsi sebagai anti-darah tinggi melalui beberapa kajian yang telah dijalankan terhadap haiwan. Walau bagaimanapun, kajian terhadap manusia masih dijalankan untuk membuktikan keberkesanan komponen ini.

Kesihatan jantung tidak terbatas melalui penjagaan tekanan darah sahaja. Umum tahu, masalah tinggi kolesterol juga mendorong kepada penyakit jantung. Bukan sahaja cendawan mempunyai komponen nutrisi yang mampu mengawal tekanan darah, cendawan juga mempunyai kandungan nutrisi yang membantu mengawal tahap kolesterol dalam badan.

Secara amnya, lemak yang terdapat dalam cendawan kebanyakkannya terdiri daripada lemak poli-tidak tepu, atau lebih mudah difahami sebagai lemak baik. Lemak poli-tidak tepu terbukti mampu menurunkan kadar kolesterol dalam badan dengan menyekat penghasilan lemak dalam badan. Kandungan ergosterol dalam cendawan juga berpotensi menurunkan kadar kolesterol dalam badan dengan menghalang penyerapan kolesterol ke dalam badan, mengelakkan penghasilan kolesterol oleh hati serta menggalakkan penyingkiran kolesterol ke sistem pembuangan.

4. Cendawan sebagai Anti-Diabetik dan Anti-Obesiti

Obesiti dan kencing manis sangat berkait rapat dan berdasarkan tinjauan National Health Morbidity Survey (NHMS) 2019, 50.1% daripada orang dewasa mempunyai berat badan berlebihan atau obes. Tren statistik berlebihan berat badan, obesiti dan obesiti abdomen, masing- masing didapati meningkat daripada 29.4%, 15.1% dan 45.4% pada 2011 kepada 30%, 17.1% dan 58.6% pada 2015. Perkara ini dapat dikaitkan dengan kurangnya pengambilan serat seperti tinjauan NHMS 2019 merekodkan 94.9% daripada orang dewasa tidak mengambil jumlah buah-buhan dan sayur-sayuran yang disyorkan iaitu 5 hidangan setiap hari.

Bagi mereka yang bermasalah dari segi penerimaan rasa sayur yang kebanyakannya pahit, cendawan boleh menjadi sumber alternatif untuk memenuhi keperluan serat sehari-hari. Menurut kajian pada 2013, pengambilan cendawan boleh memenuhi lebih kurang 25% daripada keperluan serat sehari. Sumber serat dalam cendawan diperoleh daripada beta-glukan, mannins, trehalose dan juga chitins.

Bagaimana serat membantu dalam mencegah obesiti? Serat membantu dalam menyekat penyerapan lemak ke dalam badan seterusnya mengurangkan pengumpulan lemak dalam badan dan mengelakkan berlakunya obesiti. Selain menyekat penyerapan lemak ke dalam badan, kebanyakkan serat di dalam cendawan adalah sumber makanan bagi bakteria baik di usus atau juga dikenali sebagai prebiotik. Bakteria baik menggunakan prebiotik dan menghasilkan bahan yang dikenali sebagai ‘short-chain fatty acids (SCFA)’. SCFA ini membantu melambatkan pengosongan makanan dalam sistem penghadaman menyebabkan rasa kenyang lebih lama dan mengelakkan makan berlebihan yang mendorong kepada punca terjadinya obesiti. Serat ini juga membantu dalam mengalakkan pertumbuhan bakteria baik dalam sistem penghadaman.

Menarik lagi tentang cendawan ini bukan sahaja komposisi seratnya, tetapi terdapat beberapa bahan bioaktif seperti triterpenes yang berfungsi untuk mengawal atur metabolisma glukosa dalam badan dengan mengurangkan penghasilan molekul yang menyebebabkan keradangan dan kerosakan pada hati seterusnya merangsang kepekaan hati dan otot terhadap insulin. Mekanisma ini sedikit sebanyak membantu mengurangkan risiko penyakit kencing manis yang disebabkan oleh ketidakpekaan sel badan terhadap insulin.

Bahan bioaktif lain yang terdapat dalam cendawan juga dikenali sebagai peransang imunisasi. Bahan-bahan ini membantu melindungi sel-beta di pancreas (sel yang menghasilkan insulin dalam badan) daripada molekul molekul yang menyebabkan keradangan. Sel-beta sangat terdedah dengan keradangan dan mempunyai kapasiti antioksida yang rendah. Keradangan yang berterusan boleh menyebabkan risiko kencing manis. Justeru, pengambilan cendawan yang kaya dengan bioaktif yang berfungsi sebagai antioksida ini dapat mengurangkan risiko tersebut.

Melalui artikel ini, cendawan dilihat sebagai makanan yang boleh dikira mempunya pelbagai khasiat kerana komponennya yang berpotensi untuk diimplentasikan dalam perubatan moden. Meskipun masih banyak lagi kajian yang sedang dijalankan untuk membuktikan keberkesanan cendawan terhadap kesihatan manusia dan juga kuantiti yang diperlukan untuk memastikan keberkesanan manfaat daripada cendawan, mempraktikkan pengambilan cendawan sebagai sumber alternatif serat adalah sesuatu yang amat baik bagi mengurangkan risiko penyakit seperti obesiti, kencing manis, darah tinggi dan kanser kelak.

Diharapkan artikel khasiat cendawan ini bermanfaat bagi para pembaca.

Artikel Berkaitan: Cara Tanam Cendawan yang mudah

Khasiat Tumbuh-tumbuhan yang lain

Artem B. et al. (2018). Medicinal mushrooms as an attractive new source of natural compounds for future cancer therapy. Oncotarget. 9(49): 29259-29274.Kakon A.J., Choundhury M.B.K. & Shusnita S. (2012). Mushroom is an Ideal Food Supplement. J. Dhaka National Med. Coll. Hos. 18(01): 58-62.Maria E.V., Talia H. & Octavia P. (2014). Edible Mushrooms: Improving Human Health and Promoting Quality Life. International Journal of Microbiology.Peter C.K.C. (2013). Mini-review on edible mushrooms as source of dietary fiber: Preparation and health benefits. Food Science and Human Wellness.Samsudin N.I.P. & Abdullah N. (2019). Edible mushrooms from Malaysia; a literature review on their nutritional and medicinal properties. International Food Research Journal. 26(1): 11-31.Sushil K.D. et al. (2019). Role of edible mushroom as a potent therapeutics for the diabetes and obesity. Biotech. 9:450.Wen-Sen H. et al. (2019). Cholesterol-reducing effect of ergosterol is modulated via inhibition of cholesterol absorption and promotion of cholesterol excretion. Journal of Functional Foods. 57:488-496.Yahaya N.F.M., Rahman M.A. & Abdullah N. (2014). Therapeutic potential of mushrooms in preventing and ameliorating hypertension. Trends in Food Science & Technology. 39: 104-115.


7 Khasiat Sawi yang anda perlu tahu

Apakah khasiat sayur sawi pada kesihatan? Artikel ini akan membincangkan beberapa khasiat kesihatan sayur ini dari sudut kesihatan diri.

Sawi merupakan sayuran hijau yang ditaman sebagai makanan. Ia tergolong dalam spesies B. juncea. Sawi mempunyai rasa lemak manis dan sedikit pahit. Ia bersifat panas dan kering serta rangup apabila dimakan.

Terdapat pelbagai jenis sawi, ia termasuklah sawi jepun/ Siow Pak Choi, sawi putih/pak choy, sawi hijau/sawi bunga, sawi pahit. Bagi cara penyediaanya pula, sawi kebiasaanya direbus, digoreng (stir fry), dikukus dan juga boleh dijerukkan. Disebalik sayuran hijau ini, terdapat banyak khasiat yang dapat memberi manfaat kepada kesihatan.

Sawi merupakan sayuran yang mempunyai jumlah kalori yang sangat rendah dan dipenuhi dengan serat dan mikronutrien seperti vitamin dan mineral. Satu cawan sawi (86.1 gram) mempunyai kandungan nutrisi seperti berikut:

Kehilangan nutrisi sayur apabila dimasak tidak dapat dielakkan. Namun, ini bukan bermakna kita hanya perlu makan sayuran mentah untuk mendapat kesemua nutrisi daripada sayur tersebut. Ada juga beberapa nutrient yang meningkat melalui masakan. Contohnya, vitamin A dan vitamin K dalam sawi akan meningkat nilai nutrisinya apabila dimasak.

1. Kaya dengan antioksida

Antioksida merupakan salah satu kompaun dalam tubuhan yang terhasil secara semula jadi. Ia membantu untuk melawan radikal bebas di dalam badan.

Radikal bebas terbentuk daripada sumber luaran seperti pencemaran, asap rokok, radiasi dan ubat. Apabila terlalu banyak di dalam badan, ia akan menyebabkan pelbagai penyakit antaranya kanser, sakit jantung, katarak dan penyakit Alzheimer.

Antara antioksida yang terkandung dalam sawi ialah vitamin C dan vitamin E. Selain itu, sawi juga mempunyai fitokimia seperti flavonoids dan beta karotena yang juga bertindak sebagai antioksida.

2. Sumber Vitamin K

Sawi mentah mempunyai 221.4 µg vitamin K manakala sawi yang dimasak mempunyai 592.7 µg vitamin K (untuk satu cawan).

Vitamin K membantu dalam proses pembekuan darah dan secara tidak langsung menggelakan pendarahan yang berlebihan. Selain itu, kajian juga mendapati bawaha vitamin K memainkan peranan dalam kesihatan tulang, jantung dan juga mencegah kanser.

Namun begitu, bagi mereka yang mengambil ubat cair darah seperti warfarin, makanan yang mengandungi vitamin K yang tinggi boleh mengurangkan kesan ubat tersebut. Ini kerana warfarin berfungsi untuk mencegah pembekuan darah manakala vitamin K membantu dalam proses pembekuan darah.

3. Meningkatkan sistem ketahanan badan

Selain vitamin K, sawi juga mengandungi vitamin C dan vitamin A.

Vitamin C berfungsi untuk menguatkan sistem ketahanan badan dan secara tidak langsung dapat mencegah daripada penyakit. Kekurangan vitamin C dikatakan akan melemahkan sistem ketahanan badan serta mudah jatuh sakit.

Di samping itu, vitamin A juga memainkan peranan untuk meningkatkan sistem imunisasi badan dengan menggalakkan penghasilan darah putih yang dapat melawan jangkitan.

Sawi adalah bagus untuk kesihatan jantung. Ini kerana, ia mengandungi antioksida seperti beta karotena dan flavonoid yang membantu untuk mencegah risiko penyakit jantung. Menurut satu kajian yang dijalankan pada 2016, pengambilan sayuran hijau daripada spesies Brassica ini menunjukkan penurunan risiko penyakit jantung sebanyak 15%.

Selain itu, sawi yang dikukus mempunyai kompaun yang dapat mencegah penyerapan semula asid hempedu dan secara tidak langsung dapat menggurangkan kadar kolesterol dalam darah.

Fitokimia seperti lutein dan zeaxanthin yang terdapat dalam sawi memberi manfaat kepada kesihatan mata. Kedua-dua komponen ini dapat menapis sinaran biru yang menyebabkan kerosakan retina.

Selain itu, lutein dan zeaxanthin dapat mengurangkan risiko Degenerasi Makula Berkaitan Umur (ARMD), yang merupakan salah satu penyebab kubutaan dalam kalangan warga emas.

Selain antioksida, sayuran hijau seperti sawi juga mempunyai komponen anti-kanser iaitu glucosinolates. Glucosinolates yang dipecahkan kepada indoles dan isothiocyanates membantu untuk melindungi kerosakan DNA dan kesan karsinogen (agen yang boleh menyebabkan kanser). Tambahan pula, ia juga menghalang pembentukan dan pergerakan sel tumor daripada merebak ke organ lain.

Seperti sayuran hijau yang lain, sawi mempunyai kandungan serat yang tinggi. Serat terbahagi kepada serat larut dan serat tidak larut. Sawi merupakan sumber serat tidak larut di mana ia bersifat tidak larut dalam air dan dapat melembutkan najis serta memudahkan perjalanan melalui usus.

Selain itu, pengambilan serat yang mencukupi dapat mengurangkan risiko kencing manis dan mampu membuatkan anda rasa kenyang lebih lama.

Sawi mempunyai banyak khasiat untuk kesihatan kerana ia mengandungi pelbagai nutrient seperti vitamin, mineral, fitokimia dan serat. Setiap nutrient ini mempunyai komponen yang membantu bagi kesihatan jantung, mata, tulang dan juga mencegah kanser. Oleh itu, jika anda berkesempatan, anda bolehlah mencuba untuk tanam sayur sawi ini dirumah anda.

Diharapkan perkongsian artikel khasiat sawi dapat memberi sedikit gambaran berkenaan kelebihan mengambil sawi.

Artikel Berkenaan: Cara Tanam Sawi yang mudah

Khasiat Tumbuh-tumbuhan yang lain

Dinicolantonio, J. J., Bhutani, J., & O’keefe, J. H. (2015). The health benefits of vitamin K. Open Heart, 2(1). doi:10.1136/openhrt-2015-000300McGrane, K. (2020, March 25). Mustard Greens: Nutrition Facts and Health Benefits. Retrieved September 04, 2020, from HealthlineNorris, T. (2018, March 01). Soluble vs. Insoluble Fiber: What’s the Difference? Retrieved September 04, 2020, from healthlinePollock, R. L. (2016). The effect of green leafy and cruciferous vegetable intake on the incidence of cardiovascular disease: A meta-analysis. JRSM Cardiovascular Disease, 5, 204800401666143. doi:10.1177/2048004016661435Team, A. (2020, September 04). Lutein and Zeaxanthin – Eye and Vision Benefits. Retrieved September 04, 2020, from – Allaboutvision.com Sinar Biru Berbahaya! (n.d.). Retrieved September 04, 2020, from https://occusharp.com/ms/sinar-biru-berbahaya/


Cara Tanam Tomato yang Mudah di Rumah

Bagaimanakah cara tanam pokok tomato yang mudah dan senang untuk anda lakukan di rumah anda? Artikel ini akan membincangkan perkara ini

Tomato (Solanum lycopersicum) selalunya digunakan sebagai salad dan dalam masakan harian rakyat Malaysia. Tetapi ada juga varieti tomato boleh diproses untuk dihasilkan untuk tujuan pengetinan dan dijadikan puree, sos dan jus.

Secara amnya, komposisi nutrien untuk  setiap 100g tomato segar adalah:

Air: 93 mlKalori: 21Protein: 1 gLemak: 0.2 gKarbohidrat: 4 gSerat 0.6 gMineral dan Vitamin

Antara varieti tomato yang popular di Malaysia adalah jenis bulat dan oblong.

Jenis tomato tempatan pula adalah seperti L24 yang selalu ditanam di Cameron Highlands. Manakala varieti tomato untuk tanah rendah adalah seperti MT1, T11, Serdang 2 dan King Kong (F1).

Beli Benih Tomato Jenis F1

Cara tanam tomato yang betul

Tomato perlu disemai di dalam nurseri sebelum di tanam di kawasan. Benih yang digunakan perlu dari sumber yang disahkan dan tidak mempunyai tarikh luput. Ini adalah kerana, benih yang mempunyai tarikh luput tidak akan bercambah dan jika bercambah tidak akan menghasilkan buah yang terbaik.

1. Penyediaan tapak nurseri

Pemilihan tapak perlu jauh dari tanaman lain untuk mengurangkan risiko serangan serangga perosak dan penyakit dari tanaman tersebut. Pilih tapak yang mempunyai tanah yang subur dan tidak bertakung dengan air.

2. Tanah perlu dibuat sterilisasi

Tanah perlu di steril(dibersihkan) untuk membunuh serangga perosak dan penyakit yang akan memberi kesan kepada tomato. Anda perlu menyeteril tanah anda untuk mengurangkan serangan serangga nematod dan lain-lain penyakit tanah.

Antara kaedah yang paling mudah dan murah adalah kaedah matahari (sun method).

Pilih tempat yang menerima sinaran matahari sekurang-kurangnya selama 6-8 jam sehari.Gunakan plastik jernih dan tutupkan lapisan tanah. Sebelum itu, sembur sedikit air untuk melembapkan tanah.Biarkan kepada sinaran matahari selama 4 minggu.

3. Penyediaan tapak penanaman (seedbed)

Pastikan tapak penanaman tidak bertakung dengan air apabila penyiraman dilakukan.

4. Pembajaan tapak penanaman

Anda boleh meletakkan kompos ataupun baja di atas tapak penanaman. Anda boleh menabur kompos 3 kg per tapak penanaman. Selepas itu. Tanah perlulah disiram.

Semai benih di tempat yang menerima matahari sekurang-kurangnya 6 jam sehari. Benih di tanam 1 cm kedalaman 4 cm jarak antara benih dalam setiap baris.

Kira-kira 120-170g benih cukup untuk satu hektar. Ini akan memberi lebih kurang 14,000 tumbuh-tumbuhan sehektar apabila dipindahkan.

Siram benih anda dua kali sehari pada minggu pertama penanaman pada waktu pagi dan petang. Dan diikuti dengan sekali penyiraman pada minggu kedua dan sekali dalam dua hari sehingga pemindahan benih ke tempat yang lebih besar.

Tutup tapak penamaman dengan sungkupan untuk mengekalkan kadar lembapan tanah dan mengelakkan benih dari terbakar akibat sinaran matahari.

Tanam ke Kawasan Lebih Besar dan Terbuka

Tomato boleh hidup dalam pelbagai jenis tanah asalkan ditanam dalam tanah yang dalam (deep soil), mempunyai saliran air yang baik dan subur. Tanah yang terbaik adalah tanah tanah liat dan berpasir tanah liat.

Elakkan tomato ditanam bersama sayuran lain seperti terung, tembakau dan tanaman yang mudah terkena serangan penyakit.

Penyediaan tanah perlu dilakukan sebaik sahaja benih disemai. Ini adalah untuk mengelakkan benih akan terlebih matang di dalam tapak penanaman.

Tanah perlu di gembur dengan mengunakan cangkul dengan kedalaman 20 cm. Tabur kompos dengan kadar 10-20 t/ha iaitu 3 minggu sebelum di tanam. Pastikan kompos digaul dengan tanah.

Benih perlu dipindahkan dari peringkat nurseri apabila benih berumur 4-6 minggu dengan purata ketinggian adalah 12 cm. Pemindahan benih perlu dilakukan pada waktu pagi ataupun petang.

Antara faktor-faktor yang perlu dipertimbangkan apabila pemindahan benih dilakukan adalah:

Jangan membiarkan akar terdedah dengan pastikan ada sedikit tanah pada akar.Pastikan akar diletakkan ke dalam tanah dengan lembut untuk mengelakkan akar rosak.Letakkan abu kayu (ash) selepas penanaman dibuat untuk elakkan serangan semut dan anai-anai. Ia juga boleh dijadikan sumber kalium (K) yang bertanggungjawab untuk hasilkan buah yang berkualiti.

Penyiraman perlu dilakukan selepas tanam dan 4-5 hari selepas itu. Penyiraman perlu dilakukan setiap 7 hari sekali dan kadar penyiraman perlu ditingkatkan apabila di peringkat pembungaan.

Jadual penyiraman adalah seperti berikut:

Hari tanam sehingga peringkat pembesaran- setiap 4 hari dengan kedalaman air sehingga 4 cm.Selepas peringkat pembesaran- tingkatkan sehingga 8 cm kedalaman setiap minggu.

Letakkan ammonium nitrate pada peringkat pertama pembungaan dengan kadar 100 kg/ha apabila buah bersaiz guli pada setiap 3 minggu. Letakkan baja 5 cm dari pangkal pokok. Penyiraman perlu diakukan selepas itu memastikan baja diserap oleh akar pokok.

Pemagaran pada pokok tomato dilakukan untuk mengelakkan pokok dari terjatuh dan akan menyebabkan buah diserang oleh penyakit dan tikus.  Satu kayu pancang diletakkan satu pancang dalam satu baris dan ikat pada pokok.

6. Pemangkasan pucuk dan daun

Proses pemangkasan pucuk dan daun untuk mengalakkan pertumbuhan pucuk baru adalah tidak digalakkan.

Terdapat beberapa amalan kebersihan yang perlu dilakukan untuk mengelakkan tanaman tomato anda rosak. Ia adalah:

Peralatan kebun perlu disteril dengan mengunakan 2% formalin jika pokok tomato anda diserang dengan penyakit.Elakkan merokok di kawasan tanaman tomato.Pastikan tangan di basuh sebelum memasuki kawasan nursery.Buang anak benih yang diserang dengan penyakit.

Hasil tuaian adalah antara 75-100 t/ha. Terdapat empat peringkat pemetikan buah tomato yang bergantung kepada keperluan pasaran:

Buah berwarna kuning pucat- bertahan selama seminggu atau lebih bergantung kepada varieti.Buah berwarna pink- akan masak dalam masa 4 hari atau lebih.Peringkat pink- buah akan masak dalam masa 1-2 hariPeringkat merah sepenuhya- di jual secepat mungkin.

Buang buah yang terkena serangan penyakit. Susun mengikut saiz, warna dan peringkat matang.

Tomato masak boleh disimpan selama 8-10 hari selepas tuai.

Diharapkan artikel cara tanam tomato ini dapat memberi manfaat kepada anda cara menanam yang betul di rumah ataupun di kebun anda.

Beli Benih Tomato Jenis F1

Artikel Berkaitan: Khasiat Tomato yang anda perlu tahu

Cara Tanam pokok lain yang anda perlu tahu:


Bahaya Budaya Berswafoto atau “Selfie” Harm

Budaya berswafoto atau “selfie” telah menjadi semakin popular dan meningkat dengan mendadak seiring dengan peningkatan populariti media sosial. Semenjak hampir sedekad yang lalu, penggunaan media sosial seperti Facebook, Twitter, Instagram, Snapchat dan TikTok dilaporkan telah meningkat dengan drastik terutamanya dalam kalangan remaja.

Berbanding dengan media tradisional seperti radio, media sosial merupakan medium bersosial yang jauh lebih menarik kerana bersifat interaktif dan pemilik akaun media sosial boleh membina sendiri profile mereka untuk dipamerkan kepada followers atau friends mereka. Kebolehan mengawal dan mengekspresikan kekreatifan individu ini secara tidak langsung menyumbang kepada populariti dan perkembangan budaya swafoto.

Definisi swafoto ialah perbuatan menangkap gambar sendiri menggunakan peranti mudah alih (handheld device) seperti telefon pintar dan tablet, yang akan dimuat naik di media-media sosial. Berdasarkan kajian-kajian yang telah dijalankan, berbanding dengan lelaki, wanita lebih cenderung untuk berswafoto dan memuat naik gambar-gambar tersebut di media sosial dan lebih cenderung untuk meluangkan masa mengurus akaun mereka.

Walaupun tidak dinafikan faedah seperti membantu menambahbaik komunikasi dengan orang sekeliling tanpa batasan tempat atau masa, peningkatan penggunaan media sosial dan budaya berswafoto ini telah dilaporkan memberi banyak kesan-kesan negatif. Penggunaan media sosial yang berlebihan dan budaya berswafoto ini mempunyai kaitan yang sangat rapat dengan ketidakpuasan imej tubuh dan berat badan (body image and weight dissatisfaction).

Artikel kali ini akan membincangkan kajian terbaru berkaitan kesan budaya swafoto dan memuat naik gambar tersebut ke media sosial kepada seseorang individu dan projek fotografi “Selfie Harm” oleh jurugambar terkenal British, Rankin.

Kajian Saintifik “Selfie Harm” – Menganggu mood dan menyebabkan keresahan

Pada tahun 2018, sebuah kajian saintifik untuk mencari kesan berswafoto dan memuat naik gambar swafoto tersebut di media sosial kepada imej tubuh badan (body image) dan mood dalam kalangan wanita telah dijalankan di Flinders University di Ainsdale, South Australia.

Mood adalah sesuatu yang kita selalunya tidak sedar sehinggalah terdapat perubahan dalam sikap kita, sama ada baik atau buruk.

Mood, jika dibandingkan dengan emosi, lebih cenderung untuk bertahan lebih lama, berjam-jam bahkan berhari-hari. Emosi adalah lebih sekejap dan adalah merupakan respons lebih spesifik kepada sesuatu keadaan seperti marah, sedih dan sebagainya.

Dalam kajian mereka, peserta telah dibahagikan kepada tiga kumpulan;

Untouched Selfie: peserta tidak dibenarkan untuk menambah apa-apa filter atau mengubah gambar swafoto mereka sebelum memuat naik gambar tersebut di akaun media sosial merekaRetouched Selfie: peserta-peserta dalam kumpulan ini dibenarkan untuk mengubah atau menambah filterControl, peserta dalam kumpulan ini hanya disuruh untuk membaca artikel pendek daripada laman sesawang tertentu yang telah ditetapkan.

Bagi mereka yang memuat naik gambar swafoto tanpa dibenarkan untuk mengubah atau menambah filter, didapati jauh lebih resah, kurang keyakinan dan merasakan diri mereka kurang menarik berbanding dengan mereka yang tidak mengambil swafoto.

Tambahan lagi, menambah filter atau mengubah suai gambar swafoto dilihat tidak akan menambah keyakinan mahupun meningkatkan mood seseorang. Tahap keresahan mereka tetap sama jika dibandingkan dengan peserta yang tidak mengubah suai swafoto mereka.

Semua kesan-kesan ini mnyumbang kepada ketidakpuasan imej tubuh dan berat badan (body and weight dissatisfaction). Kesimpulannya, kajian ini mendapati mengambil gambar swafoto dan memuat naik di akaun media sosial, tidak kira sama ada menambah filter ataupun tidak, boleh menganggu mood, menambah keresahan, mengurangkan tahap keyakinan dan merendahkan persepsi individu kepada imej tubuh badan mereka. Kesan-kesan negatif ini tidak didapati dalam kalangan mereka yang tidak mengambil swafoto.

Kajian ini adalah antara yang pertama yang mengfokuskan kepada causal relationship, yang bermaksud, dengan kehadiran faktor A akan menyebabkan berlakunya kejadian B. Dalam kajian ini, perbuatan berswafoto, dan memuatnaik gambar tersebut ke media sosial (faktor A) akan mengganggu mood dan mengurangkan keyakinan diri mereka (kejadian B).

Projek Fotografi “Selfie Harm”  oleh Jurugambar British, Rankin

Jika tadi dibincangkan tentang kajian saintifik, subtopik kali ini berkaitan dengan sebuah projek fotografi yang dijalankan oleh jurugambar fesyen British, John Rankin Waddell, atau lebih dikenali sebagai Rankin. Beliau merupakan jurugambar profesional yang mempunyai pengalaman yang sangat luas dalam bidang fotografi termasuk pernah menjadi jurugambar Queen Elizabeth II. Siri fotografi yang diberi tajuk “Selfie Harm” ini merupakan sebahagian daripada projek “Visual Diet” beliau bersama-sama dengan M&C Saatchi dan MT Art Agency.

Dalam projek “Selfie Harm” ini, Rankin telah mengambil gambar 15 orang remaja dan membenarkan mereka untuk mengubah suai gambar mereka sehingga mereka merasakan gambar itu “social-media friendly”. Hasil daripada projek ini menunjukkan keputusan yang memeranjatkan dengan pelbagai ubah suai telah dilakukan untuk memenuhi imej sempurnayang mereka impikan (Gambar 1), dan Rankin mengatakan kebanyakan ubah suai yang dilakukan adalah untuk meniru idola-idola mereka. Antara yang diubah ialah hidung yang semakin kecil, mata yang besar, warna kulit yang lebih cerah, bibir yang lebih mungil dan bentuk muka yang semakin tirus.

Gambar 1: Antara fotograf yang diambil oleh jurugambar terkenal, Rankin, dalam projek “Selfie Harm” beliau. Gambar di sebelah kanan adalah dikira sebagai lebih “social-media friendly” selepas diubah suai.

Antara tujuan Rankin melaksanakan projek ini adalah untuk memberi kesedaran (awareness) tentang bahaya media sosial, terutama kepada persepsi self-image seseorang. Kebebasan di media sosial memudahkan para pengguna untuk membandingkan imej diri mereka dengan imej pemilik akaun media sosial lain yang lebih cantik dan sempurna, yang besar kemungkinan juga telah diubah dan ditambah filter tertentu.

Bagaimana untuk mengubah persepsi dan menambah baik imej tubuh kita?

Beberapa langkah mudah yang boleh kita lakukan untuk menambaik baik self-image dan mengelakkan daripada ketidakpuasan imej tubuh dan berat badan:

Unfollow akaun-akaun media sosial yang menggunakan imej dan tubuh badan mereka untuk menjual produk atau apa-apa servis kepada andaFollow akaun media sosial yang berkongsi maklumat-maklumat kesihatan yang benar dan berdasarkan bukti saintifik, dan pemakanan seimbang (it’s not only about the abs!)Mengatakan perkara-perkara yang baik tentang tubuh badan anda, termasuklah ketika anda bersosial dengan rakan-rakan anda,Cari maklumat dan praktiskan gaya pemakanan sihat dan kekal aktif dengan melakukan senaman dan aktiviti-aktiviti fizikal yang memberi anda keseronokan, bukan menghukum diri andaBeri perhatian kepada jenis-jenis tubuh badan yang normal di sekeliling anda dan sedar bahawa bentuk tubuh badan anda adalah normal.

Cascone, S. (2019, February 07). For a Project Called ‘Selfie Harm,’ a Photographer Asked Teens to Photoshop Their Own Portraits. What They Did Was Scary. Retrieved September 01, 2020, from News.artnet.com Hillen, B. (2019, February 08). Photography project ‘Selfie Harm’ tasked teens with editing their portraits for social media. Retrieved September 01, 2020,McLean, S. A., Jarman, H. K., & Rodgers, R. F. (2019). How do “selfies” impact adolescents’ well-being and body confidence? A narrative review. Psychology research and behavior management, 12, 513.Medlin, S. (2019, May 15). Health Versus Aesthetics – How Social Media is Affecting Your Body Image. Retrieved September 01, 2020, from Forbes.comMills, J. S., Musto, S., Williams, L., & Tiggemann, M. (2018). “Selfie” harm: Effects on mood and body image in young women. Body Image, 27, 86-92.Sandoiu, A. (2018, November 19). How does social media use affect our body image? Retrieved September 01, 2020, from MedicalnewstodayThagard, P. (2018, May 23). What Are Moods? Retrieved September 01, 2020, from Pshycologytoday“Selfie” by kaatverschuere is licensed under CC BY 2.0


11 Khasiat Daun Kari yang anda perlu tahu

Apakah khasiat penggunaan daun kari? Mungkin rata-rata masyarakat tidak biasa mendengar perkataan Murayya koenigii, sejenis tumbuhan yang mudah didapati di pasar raya dan biasa ditanam di kawasan rumah.

Namun sekiranya ia diterjemah kepada ‘pokok kari’, umum tahu akan rupa dan kegunaan daunnya, memandangkan tumbuhan ini adalah bahan masakan terkenal dalam hidangan rakyat Malaysia.

Selain kegunaannya dalam memberi aroma lazat pada masakan, tahukah anda bahawa daun kari juga dikenali kerana memberi banyak manfaat kesihatan? Mari kita lihat khasiat-khasiat tumbuhan ini.

1. Mencegah penyakit jantung

Daun kari mempunyai kandungan antioksida yang tinggi. Sifat ini dapat mencegah proses pengoksidaan kolesterol yang akan membentuk kolesterol LDL, atau lebih mudah dikenali sebagai ‘kolesterol buruk’. Seterusnya, kadar ‘kolesterol baik’ (kolesterol HDL) dapat ditingkatkan lantas menurunkan risiko beban penyakit seperti strok dan serangan jantung. Selain mengawal paras kolesterol, daun kari juga berpotensi menghalang pengumpulan lemak dan keradangan (faktor risiko penyakit jantung).

*Kolesterol HDL (baik) mengeluarkan kolesterol dari salur darah dan membawanya kembali ke organ hati.

*Kolesterol LDL (buruk) cenderung untuk melekat pada dinding salur darah dan menjadikannya sempit/tersumbat.

2. Mengawal paras gula dalam darah

Kajian yang dijalankan terhadap pesakit kencing manis mendapati daun kari mempunyai kandungan kimia yang boleh menurunkan paras gula dalam darah. Kebaikan ini dipercayai terhasil daripada fungsi daun kari dalam meningkatkan penghasilan insulin serta menjadikan kadar pengambilan glukosa dari dalam darah oleh sel badan semakin tinggi. Melalui kebaikan ini, risiko komplikasi diabetes seperti masalah buah pinggang juga dapat dikurangkan.

3. Melindungi organ hati

Di dalam tubuh badan manusia, hati berfungsi sebagai tempat untuk meneutralkan toksik. Dalam bahasa yang mudah, bahan toksik (seperti yang berasal daripada ubat-ubatan) akan dibawa ke hati terlebih dahulu untuk dineutralkan sebelum disingkirkan melalui air kencing.

Daun kari berpotensi untuk melindungi hati daripada toksik terutamanya dalam tubuh individu yang sering mengambil minuman beralkohol. Ia mengekalkan paras antioksida dan menguatkan sel dalam hati.

Minyak pati (essential oil) daripada daun kari mampu menghalang pertumbuhan bakteria. Kesan antibakteria daun kari ini masih kuat walaupun pada kadar kepekatan yang rendah. Selain itu, ia juga mampu mencegah pertumbuhan kulat.

Penyakit Alzheimer adalah gangguan progresif yang mengakibatkan fungsi sel-sel otak merosot. Ekstrak daun kari didapati berpotensi untuk meningkatkan kesihatan saraf otak kerana sifatnya yang menghalang proses pengoksidaan. Di samping itu, kajian terhadap model haiwan pula mendapati daun kari menambah baik fungsi kognitif berikutan peningkatan skor daya ingatan.

Daun kari dengan kandungan serat yang tinggi dapat mencegah masalah penghadaman seperti sembelit, cirit-birit, mual, serta kembung perut. Satu sudu makan serbuk kari mengandungi 1.2 gram serat, lebih kurang bersamaan dengan kandungan serat dalam sebatang lobak merah.

7. Mencegah anemia (kekurangan darah merah)

Salah satu punca kepada masalah anemia ialah kekurangan zat besi yang berfungsi untuk menghasilkan hemoglobin di dalam darah. Daun kari kaya dengan kandungan mineral ini dan dapat membantu meningkatkan jumlah sel darah merah.

Kandungan zat besi dalam satu sudu makan serbuk kari bersamaan dengan nilai zat besi dalam satu cawan sayur bayam, iaitu salah satu sayuran yang menjadi pilihan terbaik untuk mencegah masalah kurang sel darah merah.

Seperti tumbuh-tumbuhan yang lain, daun kari juga kaya dengan kandungan bahan biologi aktif yang dapat memberi manfaat kepada tubuh badan. Kesan antioksida daun kari didapati berpotensi untuk mengurangkan risiko kanser payudara. Selain itu, ekstraknya juga mempunyai keupayaan untuk mengurangkan kadar neoplasma dalam usus besar.

*Neoplasma: Pertumbuhan tisu yang tidak normal dan berlebihan, mengakibatkan ketumbuhan dan kanser.

9. Mengurangkan kesan sampingan kemoterapi

Rawatan anti-kanser seperti kemoterapi mempunyai beberapa kesan sampingan. Sebagai contoh, pesakit mungkin akan mengalami loya dan muntah, keletihan serta radang mulut. Ekstrak daun kari didapati dapat mengurangkan risiko kesan-kesan sampingan ini. Selain itu, daun kari juga berupaya melindungi kromosom (molekul DNA) daripada sebarang kerosakan dan menghentikan penghasilan radikal bebas dalam badan.

10. Membantu penyembuhan luka

Proses penyembuhan luka adalah rumit dan melibatkan banyak proses biokimia dan proses lain di peringkat sel. Melalui kajian ke atas model haiwan, daun kari berupaya meningkatkan regangan luka dan merangsang penghasilan kolagen. Hal ini membantu luka untuk sembuh dengan lebih baik dan cepat.

11. Meningkatkan kesihatan rambut

Pati daun kari di dalam minyak kelapa berpotensi menguatkan akar rambut. Ia seterusnya melewatkan proses rambut memutih menjadi uban di samping merangsang pertumbuhan rambut.  Selain itu, kekayaan nilai antioksida dalam daun kari turut membantu mencegah keguguran rambut dan kelemumur.

Walaupun kajian terhadap kebaikan kandungan daun kari ke atas subjek manusia masih kurang berbanding kajian ke atas model haiwan, tidak dapat dinafikan bahawa tumbuhan ini kaya dengan komponen yang dapat memberi manfaat kepada kesihatan tubuh badan.

Perlu diingatkan bahawa jika anda menghadapi penyakit-penyakit kronik seperti kencing manis, darah tinggi, sakit jantung dan sebagainya, anda masih perlu mendapatkan rawatan dan nasihat doktor terlebih dahulu.

Mungkin selepas ini sekiranya berkesempatan, anda boleh menanam pokok kari di rumah anda sendiri. Lebih jimat, segar, dan mudah untuk dipetik bagi ditambah dalam masakan. Diharapkan artikel khasiat daun kari ini bermanfaat bagi anda

Artikel Berkaitan: Cara Tanam Pokok Kari yang betul

Khasiat Tumbuh-tumbuhan yang lain

Balakrishnan, R., Vijayraja, D., Jo, S. H., Ganesan, P., Su-Kim, I., & Choi, D. K. (2020). Medicinal Profile, Phytochemistry, and Pharmacological Activities of Murraya koenigii and its Primary Bioactive Compounds. Antioxidants (Basel, Switzerland), 9(2), 101. https://doi.org/10.3390/antiox9020101Basu, S. (2020). Curry Leaves: Medicinal Uses, Therapeutic Benefits for Hair, Diabetes and Supplements – NetmedsBhandari, R. P. (2012). Curry leaf (Murraya koenigii) or Cure leaf: Review of its curative properties. Journal of Medical Nutrition and Nutraceuticals. 1. 92. 10.4103/2278-019X.101295.Ghasemzadeh, A., Jaafar, H. Z., Rahmat, A., & Devarajan, T. (2014). Evaluation of Bioactive Compounds, Pharmaceutical Quality, and Anticancer Activity of Curry Leaf (Murraya koenigii L.). Evidence-based complementary and alternative medicine: eCAM, 2014, 873803. https://doi.org/10.1155/2014/873803Kubala, J. (2020). 9 Benefits & Uses of Curry Leaves. – HealthlineSaini, S.C., & Reddy, G.B. (2015). A Review on Curry Leaves (Murraya koenigii): Versatile Multi-Potential Medicinal Plant. American Journal of Phytomedicine and Clinical Therapeutics, 3, 363-368.Tee, E. S., Mohd. Ismail N, Mohd Nasir A, Khatijah I. (1997). Nutrient Composition of Malaysian Food 4th Edition. Institute for Medical Research, Kuala Lumpur.“Curry Leaves (Leemdi)” by premii is licensed under CC BY 2.0


Pradiabetes: Apa yang Anda Perlu Tahu

Terdapat sebilangan dalam kalangan kita yang sebenarnya mengalami pradiabetes

Dianggarkan 1 daripada 3 orang Amerika mengalami pradiabetes dan 90% daripadanya tidak tahu yang mereka mempunyai pradiabetes! [1]. Pradiabetes adalah keadaan di mana seseorang mempunyai kadar glukosa yang tinggi dalam darah tetapi belum sampai tahap yang boleh diklasifikasikan sebagai diabetes. Bagi mereka yang mempunyai masalah pradiabetes, mereka mempunyai risiko yang sangat tinggi dengan diabetes jenis 2. Jangan bimbang kerana pradiabetes boleh diterbalikkan kepada normal atau dihalang dari berubah menjadi diabetes jenis 2.

Masalah pradiabetes berlaku apabila glukosa dalam darah semasa puasa menunjukkan 5.6 – 6.9 mmol/L atau ujian glukosa 2 jam selepas 75 gram Oral Glucose Tolerance Test (OGTT) menunjukkan  7.8 – 11 mmol/L atau ujian HbA1c menunjukkan 5.7 – 6.4% [1]. Manakala, Clinical Practice Guideline: Management of Type 2 Diabetes Mellitus menjelaskan, pradiabetes dikategorikan apabila mereka mempunyai bacaan glukosa HbA1c 5.6 – 6.2% [2].

Kadar sebenar mungkin berlainan mengikut sasaran doktor yang merawat. Mengikut pakar dari American Diabetes Association (ADA), dianggarkan 70% mereka yang mengalami pradiabetes akan menghidap diabetes jenis 2. Pradiabetes meningkatkan risiko masalah jantung. Malah risiko tersebut akan menjadi lebih tinggi apabila pradiabetes berubah menjadi diabetes, dan ianya diikuti dengan komplikasi jangka masa panjang seperti masalah mata, buah pinggang dan sistem saraf [3].

Faktor-faktor yang meningkatkan risiko pradiabetes.

Berikut adalah faktor-faktor yang boleh meningkatkan risiko pradiabetes [4]:

Lebihan berat badan atau obesiti (Indeks Jisim Tubuh melebihi 25 kg/m2)Mempunyai latar belakang atau sejarah keluarga yang menghidapi diabetesPernah mengalami diabetes semasa hamil (gestational diabetes)Sebahagian kumpulan etnik (Amerika Afrika, Amerika Latin, orang asli Amerika, atau penduduk pulau Asia/Pasifik)Masalah tekanan darah tinggiTidak aktif dalam fizikal aktivitiMasalah dislipidemia dengan bacaan kolesterol HDL kurang daripada 1.0 mmol/L bagi lelaki atau kurang daripada 1.3 mmol/L bagi perempuan atau bacaan triglycerides lebih daripada 2.8 mmol/LMengalami masalah Polycystic Ovarian Syndrome (PCOS)

Pradiabetes dan Kunyit (kurkumin)

Perubatan herba adalah sebahagian dari perubatan komplemantari dan alternatif. Pendekatan pengambilan mana-mana herba atau tumbuhan semulajadi sebagai rawatan pradiabetes perlu dapatkan nasihat dari yang pakar supaya tiada komplikasi jangka masa panjang dan interaksi dengan ubat-ubatan. Antara herba atau bahan semula jadi yang dikaitkan dengan pradiabetes adalah kunyit (kurkumin), habbatussauda, lidah buaya (aloe vera), minyak bawang putih (garlic oil), kayu manis (cinnamon) dan banyak lagi.

Kurkumin adalah bahan fitokimia semula jadi yang terdapat dalam kunyit. Dalam satu kajian, seramai 240 orang yang mengalami pradiabetes telah terlibat dalam kajian pradiabetes dan faktor pengambilan kurkumin. Selepas 9 bulan, didapati peserta pradiabetes yang mengambil kurkumin tidak mengalami masalah diabetes jenis 2 dan sebanyak 16.4% peserta yang tidak mengambil kurkumin telah menghidap diabetes jenis 2.

Kajian tersebut mendapati pengambilan kurkumin dalam kalangan pradiabetes memberi manfaat dalam mengurangkan risiko diabetes jenis 2, malah dapat mengurangkan ukur lilit badan bagi mereka yang mengalami obesiti! [5]. Walau bagaimanapun, kajian tersebut tidak boleh digunapakai dalam intervensi perubatan. Kajiannya terhad di mana peserta yang terlibat dalam kajian tersebut adalah sangat kecil, malah pemilihan peserta hanya mereka yang berumur 35 tahun ke atas sahaja. Bagaimana pula dengan mereka yang berumur kurang dari 35 tahun?

Dalam satu kajian meta-analisis yang mengumpulkan banyak kajian menunjukkan pengambilan extrak kurkumin sebanyak 1.8 gram sehari adalah dos selamat dalam masa 9 bulan [6]. Kajian tersebut masih belum cukup kuat untuk diguna pakai dalam intervensi perubatan pradiabetes. Hal ini kerana kebanyakan kajian menggunakan jenis atau penyediaan kurkumin yang berbeza dan peserta kajian kebanyakannya adalah orang Asia, tidak meliputi negara-negara lain [7].

Pradiabetes dan Habbatussauda (Nigella sativa)

Habbatussauda juga dikenali sebagai Nigella sativa mempunyai kelebihan dalam membaiki masalah intoleransi glukosa. Dalam kajian in vitro, habbatussauda mempunyai kelebihan dalam mengurangkan penyerapan glukosa dalam usus [8]. Selain itu, pengambilan 1.5 ml dan 3 ml minyak habbatussauda mempunyai kelebihan dalam menurunkan kadar HbA1c dalam kalangan pesakit diabetes [9].

Dalam kajian systematic review pada tahun 2019, kesemua kajian yang dikumpulkan menunjukkan kelebihan habbatussauda dalam mengurangkan kadar glukosa dalam darah dan meningkatkan insulin secara signifikan [10]. Tambahan itu juga, ia sangat digalakkan dalam penggunaan bersama dengan ubat diabetes.

Namun, habbatussauda masih belum boleh digunakan dalam intervensi penting bagi pradiabetes. Kajiannya terhad, malah tiada lagi kajian yang menetapkan dos spesifik yang sepatutnya diambil dan cara pengambilan yang sebenar. Malah mekanisma habbatussauda terhadap tindak balas dalam badan manusia juga tidak jelas.

Apa yang anda perlu tahu dalam pengambilan produk semula jadi?

Terdapat banyak lagi kajian yang mengaitkan antara pradiabetes dan bahan semula jadi atau herba. Kebanyakan kajian yang dihasilkan tidak cukup kuat untuk menjadikan ia sebagai bahan penting dalam intervensi pradiabetes. Antaranya adalah kajian in vitro yang juga dikenali sebagai kajian tabung uji tidak boleh disamakan dengan kajian terhadap manusia. Tidak dinafikan, ada juga kajian yang dibuat terhadap manusia, tetapi jangka masa kajian adalah sangat pendek dan mekanisma bahan aktif masih lagi tidak jelas.

Meskipun demikian, tidak salah jika kunyit dan habbatusauda diamalkan dalam bentuk pemakanan sihat. Sebagai contoh, kurkumin adalah bahan asas dalam kunyit di mana ia boleh digunakan dalam masakan sebagai bahan semula jadi yang sihat. Jika memerlukan dos kurkumin yang tinggi dari suplemen, perlulah dapatkan nasihat dari yang pakar dan pastikan produk suplemen tersebut dapat kelulusan Bahagian Regulatori Farmasi Negara.

Begitu juga dengan habbatussauda di mana minyak habbatussauda selamat untuk diambil sebagai minyak yang sihat. Ia boleh diambil dengan salad atau dicampur dengan minyak sihat lain seperti minyak zaitun. Cukuplah sekadar diambil sebagai makanan sihat dan jika diizinkan, akan dapat manfaat kesihatan dari situ.

Cara terbaik bagi mengelak pradiabetes dari diabetes jenis 2

Banyak kajian menekankan pradiabetes boleh diatasi dengan perubahan gaya hidup yang lebih baik dan ianya lebih berkesan dalam intervensi mengurangkan risiko diabetes jenis 2 berbanding penggunaan ubat-ubatan dan suplemen [2]. Malah, kos intervensi lebih murah, lebih berkesan dalam jangka masa panjang dan tidak terlalu membebankan.

Menurut Clinical Practice Guideline: Management of Type 2 Diabetes Mellitus, antara intervensi bagi mengelak diabetes jenis 2 terjadi adalah [2]:

Mematuhi cara pemakanan yang disarankan dan mengamalkan aktiviti fizikal yang sederhana (pengurangan berat badan 5 – 7% ke berat yang ideal bagi mereka yang mengalami masalah lebihan berat badan atau obesiti).Selain dari perubahan gaya hidup yang lebih baik, metformin boleh digunakan bagi mereka yang mempunyai risiko yang sangat tinggi seperti masalah tinggi glukosa dalam darah beserta Indeks Jisim Tubuh (IJT) melebihi 35 kg/m2 atau mereka yang ada sejarah dengan diabetes semasa hamil atau mereka yang gagal mengubah gaya hidup dengan lebih baik selepas 6 bulan cubaan.Selain itu, ubat-ubatan seperti acarbose, orlistat dan rosiglitazone menunjukkan keberkesanan dalam mengurangkan risiko diabetes jenis 2. Walau bagaimanapun, penggunaan ubat-ubatan adalah terkawal dan hanya boleh diberikan oleh doktor.

Bagi mereka yang mengalami masalah pradiabetes, mereka berisiko sangat tinggi dengan diabetes jenis 2. Jangan risau kerana pradiabetes boleh dirawat. Perubahan gaya hidup yang lebih baik dengan mengamalkan pemakanan yang sihat dan melakukan aktiviti fizikal adalah rawatan pertama sebelum pemberian ubat-ubatan. Dapatkan nasihat dari pakar pemakanan cara untuk mengamalkan pemakanan yang lebih sihat bagi mengawal kadar glukosa dalam badan.

[1] U. Hostalek, “Global epidemiology of prediabetes-present and future perspectives,”

[2] Ministry of Health Malaysia, Clinical Practice Guidelines (CPG) on Management of Type 2 Diabetes Mellitus. (5th Edition). 2015.

[3] D. M. Nathan et al., “Impaired fasting glucose and impaired glucose tolerance: Implications for care,” Diabetes Care, vol. 30, no. 3, pp. 753–759, 2007

[4] A. Shantal, C. Ryan, and M. A. Amit, “Prediabetes – StatPearls – NCBI Bookshelf,” Treasure Island (FL): StatPearls Publishing, Jul. 20, 2020.

[5] S. Chuengsamarn, S. Rattanamongkolgul, R. Luechapudiporn, C. Phisalaphong, and S. Jirawatnotai, “Curcumin extract for prevention of type 2 diabetes,” Diabetes Care, vol. 35, no. 11, pp. 2121–2127, 2012

[6] N. Poolsup, N. Suksomboon Id, D. M. Kurnianta, and K. Deawjaroen, “Effects of curcumin on glycemic control and lipid profile in prediabetes and type 2 diabetes mellitus: A systematic review and meta-analysis,” 2019

[7] F. Pivari, A. Mingione, C. Brasacchio, and L. Soldati, “Curcumin and Type 2 Diabetes Mellitus: Prevention and Treatment,” 2019

[8] B. Meddah et al., “Nigella sativa inhibits intestinal glucose absorption and improves glucose tolerance in rats,” J. Ethnopharmacol., vol. 121, no. 3, pp. 419–424, 2009

[9] P. N. R. Rachman, Akrom, and E. Darmawan, “The efficacy of black cumin seed (Nigella sativa) oil and hypoglycemic drug combination to reduce HbA1c level in patients with metabolic syndrome risk,” IOP Conf. Ser. Mater. Sci. Eng., vol. 259, no. 1, 2017

[10] A. Hamdan, R. H. Idrus, and M. H. Mokhtar, “Effects of nigella sativa on type-2 diabetes mellitus: A systematic review,” Int. J. Environ. Res. Public Health, vol. 17, no. 5, 2019


Adakah Air kencing berbuih itu berbahaya?

Kebanyakkan mereka yang menghadapi air kencing berbuih adalah disifatkan tidak berbahaya kepada kesihatan. Akan tetapi digalakkan untuk membuat pemeriksaan kesihatan untuk melihat punca kepada masalah tersebut sama ada ia berbahaya ataupun tidak. Perlu diketahui terdapat punca-punca kencing berbuih yang tidak berbahaya seperti ketika demam, stress, selepas bersukan dan sebagainya.

Apa itu Kencing Berbuih?

Kencing berbuih ialah buih yang terbentuk sama ada disebabkan goncangan pada air kencing atau disebabkan kandungan air kencing tersebut sendiri. Sebagai contoh, buih yang terbentuk disebabkan kandungan air kencing adalah disebabkan kehadiran albumin dan bilirubin.

Kehadiran bahan tersebut di dalam air kencing boleh dikategorikan sebagai bahaya atau tidak bahaya berdasarkan ujian pemeriksaan kimia terhadap air kencing. Oleh itu , sekiranya jumlah buih yang banyak yang terhasil sejurus membuang air kencing daripada seseorang individu adalah petunjuk permulaan atau bukti sokongan terhadap masalah pada sistem urinisasi dan  mestilah melakukan pemeriksaan terhadap sistem urinisasi dengan segera. Individu tersebut perlulah melakukan pemeriksaan kimia terhadap air kencing untuk membantu mengenal pasti masalah pada sistem urinasasi.

Faktor yang menyebabkan kencing berbuih.

Albumin adalah protein yang dihasilkan oleh hati bertujuan untuk menghalang air keluar dari saluran darah. Daya pegangan air ini disebut sebagai tekanan onkotik(Oncotic pressure). Jika protein albumin rendah dalam darah, air akan banyak keluar ke dalam tisu menyebabkan tisu menjadi bengkak. Selalunya ia menyebabkan bengkak air. Walaubagaimanapun, albumin juga mempunyai fungsi yang lain. Albumin boleh menjada

Kehadiran albumin akan menyebabkan air kencing anda mempunyai buih yang berwarna putih. Kandungan albumin atau protein yang tinggi di dalam air kencing dipanggil proteinuria.

Kehadiran albumin atau protein dalam air kencing selalunya dipanggil sebagai buah pinggang bocor. Ini disebabkan penapis buah pinggang yang dikenali sebagai glomerular menghadapi masalah. Perkara ini boleh disebabkan beberapa punca seperti:

Kencing manisDarah TinggiSindrom nefrotikBuah Pinggang Bengkak (Acute Glomerulonephritis)Kanser (Leukemia atau Limfoma)

Protein dalam air kencing ini juga boleh disebabkan beberapa keadaan yang kurang berbahaya seperti:

Selepas bersukanDemamKekurangan air dalam badanJangkitan kuman pada tempat buang air kencing atau kencing kotor

Kencing berbuih juga boleh disebabkan kandungan bilirubin yang tinggi dan ia  membentuk buih yang berwarna kuning. Bilirubin ialah pigmen yang berwarna oren kuning. Ia terhasil daripada penguraian kompaun hemoglobin dari sel darah merah.

Kehadiran bilirubin di dalam air kencing adalah petunjuk yang pesakit mungkin menghadapi masalah hempedu atau hati. Kehadiran bilirubin di dalam air kencing boleh disebabkan oleh penyakit seperti:

HepatitisBatu HempeduKanser pada saluran hempeduPemecahan sel darah secara banyak disebabkan penyakit autoimunKanser hatidan beberapa punca yang lain

Di dalam badan individu yang sihat, bilirubin akan diubah kepada urobilinogen yang seterusnya akan di singkirkan bersama air kencing dalam kuantiti yang sangat kecil iaitu 1mg/dL atau kurang dan urobilinogen juga akan disingkirkan bersama najis dalam bentuk stercobilinogen.

Sekiranya terdapat masalah hati, hempedu, saluran hempedu atau usus kecil yang di alami oleh seseorang itu, proses pengambilan dan pembuangan bilirubin akan terjejas justeru menghasilkan kuantiti bilirubin yang tinggi (bilirubinuria) di dalam air kencing dan perubahan morfologi pada najis iaitu tahi juga akan berlaku. Selain itu, kandungan bilirubin di dalam darah juga akan di dapati tinggi.

Oleh itu, pemeriksaan terhadap individu yang mempunyai masalah kencing berbuih perlulah dilakukan agar rawatan dapat diberikan sekiranya kencing berbuih itu di dapati daripada masalah kesihatan yang serius seperti penyakit-penyakit yang kronik dan dapat mengelak daripada masalah yang lebih serius kepada organ seperti ginjal.

3. Kelajuan Air Kencing

Terkadang ada waktu kita menahan air kencing dan kemudian terus kencing ke dalam mangkuk tandas. Kelajuan air kencing yang laju boleh menyebabkan kocakan pada air kencing dan memudahkan terjadinya buih di dalam air kencing.

Perkara ini adalah sesuatu yang normal. Akan tetapi jika ia kerap berlaku, perlu kepada pemeriksaan untuk mengesan sama ada individu tersebut mempunyai sebarang masalah ataupun tidak

4. Kepekatan air kencing

Mereka yang kurang minum air akan menghasilkan air kencing yang pekat dan perkara ini akan memudahkan penghasilan buih dalam air kencing.

Bilakah anda perlu berjumpa doktor?

Kencing berbuih adalah sesuatu perkara yang kerap berlaku dan kebanyakkannya adalah disebabkan perkara yang tidak berbahaya. Akan tetapi jika anda mempunyai simptom ini, anda digalakkan untuk berjumpa dengan doktor bagi tujuan pemeriksaan.

Kencing berbuih secara berterusan selama 1 hingga ke 2 mingguMata menjadi kuningBengkak kakiSakit perutMuntah yang berterusanKetulan dibahagian perutMuka pucatDan apa-apa simptom yang dirisaukan.

Brunzel, N. A. (2004). Fundamentals of urine and body fluid analysis. Philadelphia, PA: Saunders.Brunzel, N. A. (2018). Fundamentals of urine & body fluid analysis. St. Louis, MO: Elsevier.Ridley, J. W. (2018). Fundamentals of the study of urine and body fluids. Cham, Switzerland: Springer.


Sakit Lutut: Punca, Simptom dan Rawatan

Apakah punca-punca yang menyebabkan sakit lutut? Artikel ini akan menerangkan dengan lebih terperinci tentang punca, simptom serta rawatan bagi sakit lutut.

Pengenalan
Simptom
Punca Sakit Lutut
Faktor Risiko
Komplikasi
Ujian Pemeriksaan
Rawatan

Sakit lutut merupakan keadaan yang sering berlaku kepada individu tanpa mengira peringkat usia. Terdapat pelbagai punca yang boleh menyebabkan sakit lutut seperti sukan, kecederaan pada ligamen dan tulang rawan (cartilage), jatuh ataupun masalah kesihatan lain seperti radang sendi (arthritis), gout dan jangkitan kuman pada sendi lutut.

Kebanyakan sakit lutut jenis ringan memberi respon yang baik terhadap rawatan kendiri. Terapi fizikal dan penggunaan pendakap lutut juga membantu untuk melegakan sakit lutut. Namun begitu, bagi sesetengah kes, anda mungkin memerlukan pembedahan untuk membaiki keadaan lutut.

Simptom-simptom yang mungkin anda alami semasa sakit lutut ialah:

Bengkak dan rasa kaku pada lutut
Lutut merah dan berasa hangat
Lutut rasa lemah dan tidak stabil
Mempunyai bunyi “pop” di bahagian lutut
Tidak boleh meluruskan lutut sepenuhnya

Sakit lutut boleh berpunca daripada kecederaan, masalah mekanikal, jenis radang sendi (arthritis) dan masalah-masalah lain.

1. Kecederaan pada lutut

Kecederaan ini boleh terjadi semasa anda melakukan aktiviti sukan ataupun jika anda terlibat dalam kemalangan. Lutut anda mungkin mengalami kecederaan pada bahagian ligamen atau struktur bursae yang terletak di bahagian sendi lutut. Antara keadaan yang boleh terjadi kepada lutut akibat kecederaan ialah:

Kecederaan Anterior Cruciate Ligament

ACL ialah ligamen yang berfungsi untuk menyambungkan tulang peha dan tulang betis. Kecederaan bahagian ACL ini sering terjadi kepada individu yang bermain sukan seperti bola keranjang dan bola sepak, di mana sukan tersebut memerlukan penukaran arah secara tiba-tiba.

Tulang lutut termasuk tempurung lutut boleh menjadi retak atau patah jika terlibat dalam keadaan seperti kemalangan jalan raya dan jatuh dari tempat tinggi. Kadang kala,individu yang mempunyai tulang lemah akibat osteoporosis juga boleh mengalami patah tulang lutut apabila salah mengambil langkah.

Tisu meniskus yang terletak dalam sendi lutut berfungsi sebagai “shock absorber”. Ia membantu untuk menyerap hentakan yang berlaku ketika berjalan dan berlari. Tisu meniskus ini boleh terkoyak semasa bersukan, terjatuh dan lutut terhantuk dengan objek keras.

Radang lutut (Knee Bursitis)

Sebilangan kecederaan lutut boleh menyebabkan keradangan kepada bursae. Fungsi normal bursae adalah untuk mengurangkan gesekan pada tulang dan tendon semasa bergerak. Radang lutut juga boleh terjadi disebabkan oleh jangkitan kuman dan masalah mekanikal.

Tendon ialah struktur yang menghubungkan tulang dan otot. Aktiviti seperti berbasikal, larian dan melompat biasanya memberi tekanan yang lebih kepada tendon dan boleh menyebabkan kecederaan atau keradangan pada tendon. Kesannya, individu yang menghadapi radang tendon akan merasa sakit di bahagian lutut.

Beberapa keadaan masalah mekanikal yang boleh menyebabkan sakit lutut ialah:

Patella dislocation atau tempurung lutut yang terkeluar daripada lokasinya. Ini boleh terjadi jika anda mengalami sebarang kecederaan, tekanan berlebihan ketika bergerak, otot kaki lemah serta patella tidak selaras (misaligned patella).

Iliotibial Band Syndrome (ITBS)

ITBS ialah cedera yang berlaku akibat penggunaan jaringan ikat iliotibial secara berlebihan. Jaringan ini merupakan jaringan ikat panjang yang terbentang daripada bahagian pinggul hingga ke lutut dan tulang kering. Ianya berfungsi sebagai penjaga kestabilan bahagian luar lutut semasa bergerak dan juga membantu pergerakan sendi pinggul. Contoh aktiviti yang boleh menyebabkan ITBS ialah berlari, mendaki dan berjalan dengan jarak jauh.

Sakit pinggul atau kaki

Sekiranya anda mengalami sakit pinggul atau kaki, anda mungkin perlu mengubah cara berjalan untuk mengelakkan sakit sendi ini. Namun, kadang kala, perubahan pada gaya berjalan ini dapat memberi tekanan kepada sendi lutut. Dalam beberapa kes, masalah di pinggul atau kaki boleh menyebabkan sakit lutut.

3. Radang Sendi (Arthritis)

Terdapat pelbagai jenis arthritis yang boleh menyebabkan sakit lutut. Radang sendi yang kerap berlaku ialah:

Osteoartritis adalah sejenis arthritis yang paling kerap terjadi. Ia disebabkan oleh proses kemerosotan semula jadi tulang rawan sendi dari masa ke masa yang boleh mengakibatkan bengkak, sakit, dan kekejangan sendi.

Rheumatoid artritis merupakan penyakit autoimun (sejenis keadaan di mana badan anda menyerang tisu sihatnya sendiri) dan bersifat progresif yang menyebabkan keradangan pada sendi. Sekiranya rawatan ditangguhkan atau tidak mencukupi, RA mampu menyebabkan hakisan tulang, kemusnahan tulang rawan dan kehilangan keseluruhan integriti sendi.

Gout lazimnya berlaku apabila terdapat peningkatan asid urik dalam darah sehingga berlakunya deposit kristal asid urik di sendi anda, yang menyebabkan pembengkakan dan sakit sendi. Golongan lelaki lebih cenderung kepada penyakit ini daripada wanita, tetapi wanita menjadi lebih mudah terkena gout selepas menopaus.

Psoriatic arthritis adalah sejenis arthritis yang terjadi bersama penyakit kulit iaitu psoriasis. Ia juga bersifat autoimun yang mengakibatkan keradangan, bengkak, sakit, dan kekejangan sendi.

Sakit lutut juga boleh berlaku akibat jangkitan bakteria, virus, atau kulat pada sendi. yang disebut sebagai arthritis septik. Penyebab arthritis septik yang paling biasa adalah jangkitan oleh bakteria Staphylococcus aureus.

Selain jenis-jenis artritis yang dinyatakan, keadaan kesihatan yang lain boleh juga menyebabkan sakit lutut. Contohnya seperti:

Ankylosing Spondylitis iaitu penyakit kronik yang menyebabkan radang sendi
Systemic Lupus Erythematosus iaitu gangguan autoimun yang menyebabkan keradangan
Sarcoidosis iaitu penyakit di mana kumpulan sel-sel keradangan terkumpul di dalam badan anda
Rheumatic Fever iaitu penyakit radang yang disebabkan oleh radang tekak yang tidak dirawat

Mempunyai berat badan berlebihan atau obes akan meningkatkan tekanan kepada sendi lutut, termasuklah ketika berjalan dan naik turun tangga. Ia juga membuatkan anda mempunyai risiko untuk dapat osteoarthritis.

Jika anda kurang bersenam, otot anda akan mengalami pengurangan fleksibiliti dan kekuatan yang menyebabkan risiko untuk dapat sakit lutut menjadi tinggi. Otot yang kuat membantu untuk kestabilan sendi dan pergerakan menyeluruh anggota badan.

Melakukan aktiviti sukan berisiko

Beberapa jenis sukan seperti mendaki, melompat dan berlari memberi tekanan berlebihan kepada sendi lutut sehingga boleh menyebabkan sakit lutut.

Mempunyai sejarah kecederaan lutut

Anda mempunyai potensi yang tinggi untuk mendapat sakit lutut jika anda pernah mengalaminya sebelum ini.

Tidak semua sakit lutut adalah serius. Tetapi beberapa kecederaan lutut dan masalah kesihatan seperti osteoartritis boleh menyebabkan kesakitan, kerosakan sendi dan kecacatan jika tidak dirawat. Jika anda mengalami kecederaan lutut – walaupun cedera yang ringan – anda berkemungkinan akan mengalami kecederaan di bahagian sama sama pada masa akan datang.

Ujian Pemeriksaan Sakit Lutut

Terdapat beberapa ujian yang akan dilakukan untuk mengetahui punca kepada masalah sakit lutut. Setiap daripada ujian dilakukan berdasarkan sejarah dan pemeriksaan fizikal yang telah dilakukan oleh doktor kepada pesakit. Tidak semua ujian seperti dibawah ini akan dilakukan kepada pesakit.

Doktor akan mengambil sampel darah anda terlebih dahulu untuk melihat kandungan urik asid (tinggi jika anda mempunyai masalah sendi seperti gout). Selain itu, ujian darah juga membantu untuk melihat sama ada anda mengalami jangkitan kuman atau tidak.

Ujian sampel cecair lutut

Prosedur ini dikenali sebagai Arthrocentesis yang dilakukan jika doktor mengesyaki  anda mengalami jangkitan kuman di sendi lutut. Ia penting untuk menentukan jenis ubat antibiotik yang akan diberikan berdasarkan jenis kuman yang menyebabkan jangkitan.

Doktor anda mungkin akan terlebih dahulu melakukan ujian X-Ray untuk mengesan keretakan tulang atau penyakit sendi degeneratif.

CT Scan (Computerized Tomography Scan)

Imbasan CT dapat membantu mendiagnosis masalah tulang termasuk patah tulang secara halus. Ia juga dapat mengenal pasti gout dengan tepat walaupun sendi tidak meradang.

MRI (Magnetic Resonance Imaging)

MRI menggunakan gelombang radio dan magnet yang kuat untuk memberi gambaran 3D bahagian dalam lutut anda. Ujian ini sangat berguna untuk menunjukkan kecederaan pada tisu lembut seperti ligamen, tendon, tulang rawan dan otot.

Rawatan yang diberikan akan berbeza-beza, bergantung kepada punca yang menyebabkan sakit lutut anda.

Ubat untuk membantu menghilangkan rasa sakit dan merawat masalah kesihatan lain seperti rheumatoid arthritis atau gout.

2. Terapi fizikal atau fisioterapi

Fisioterapi dapat membantu menguatkan otot di lutut anda, seterusnya menjadikannya lebih stabil. Doktor mungkin juga akan mengesyorkan pelbagai jenis latihan fizikal lain berdasarkan keadaan tertentu yang menyebabkan sakit lutut anda.

Dalam beberapa kes, anda akan diberi suntikan ubat atau bahan lain terus ke sendi anda. Contohnya ialah:

Asid hyaluronik: Suntikan asid hyaluronik mempunyai fungsi sebagai pelincir lutut.

Steroid: Membantu menghilangkan keradangan dalam lutut serta mengurangkan rasa sakit lutut.

Sekiranya sakit lutut anda tidak hilang berikutan rawatan yang diberikan, doktor mungkin akan mengesyorkan pembedahan. Jenis pembedahan adalah bergantung kepada kecederaan atau keadaan lutut anda.

Arthroscopy adalah prosedur yang menggunakan kamera kecil untuk mendiagnosis dan merawat sakit lutut. Ia biasanya digunakan untuk masalah mekanikal, seperti meniskus atau ligamen yang koyak. Prosedur ini juga lazimnya dilakukan sebagai prosedur pesakit luar dan mengambil masa kurang dari satu jam. Selepas pulang ke rumah, kebanyakan orang dapat berjalan tanpa bantuan, tetapi memerlukan masa sehingga lapan minggu untuk lutut kembali normal.

6. Gantian Sendi (Knee Replacement)

Untuk sakit lutut akibat arthritis, pembedahan penggantian sendi merupakan pilihan utama di mana doktor akan menggantikan permukaan sendi dengan sendi logam dan plastik yang baru untuk memulihkan penyelarasan dan fungsi lutut anda.

Knee pain. (2019, March 07). Retrieved August 28, 2020
Saad, Dr et al. (2020, August 21). Sakit Lutut: Punca, Simptom dan Cara Rawatan. Retrieved August 28, 2020,
Jonathan Cluett, M. (2020, June 23). How Your Doctor Will Test Your Knee Pain. Retrieved August 28, 2020
Indah Sari, D. (n.d.). ITBS (Iliotibial Band Syndrome). Retrieved August 28, 2020, from https://www.sehatq.com/penyakit/itbs-iliotibial-band-syndrome


Mukbang: Trend Makan Depan Kamera

Mukbang adalah perkataan yang sering didengari dan diperkatakan khususnya dalam kalangan anak-anak muda dan remaja. Mukbang merupakan satu rancangan makan dalam talian (online eating show). Populariti rancangan ini semakin meningkat dari semasa ke semasa.

Rancangan ini berasal daripada Korea Selatan dalam platform Afreeca TV pada tahun 2010. Perkataan Mukbang adalah kombinasi daripada dua patah perkataan Korea iaitu meokneun (makan) dan bangsong (bersiaran), yang merujuk kepada siaran orang yang sedang makan.

Ramai yang berpendapat bahawa rancangan ini mendorong individu untuk makan secara berlebihan. Tambahan pula, Kementerian Kesihatan dan Kebajikan Korea telah membentuk satu garis panduan dan melaksanakan sistem pemantauan untuk rancangan ini pada tahun 2018 bagi mencegah kenaikan kadar obesiti di Korea selatan.

Mukbang amat popular di Korea kerana ia berkait rapat dengan budaya makan di Korea, iaitu mereka akan berkumpul dan makan bersama-sama. Namun, disebabkan perubahan generasi dan persekitaran, orang Korea selalunya tidak dapat makan bersama keluarga mereka. Oleh itu, Mukbang merupakan alternatif bagi mereka untuk berkomunikasi semasa makan dan menghilangkan rasa sunyi.

Mukbangers (pengacara) akan menunjukkan diri mereka yang sedang makan di depan kamera serta ditonton oleh ramai orang. Kebiasaannya, mereka akan makan makanan yang tinggi kalori dalam kuantiti yang banyak seperti ayam goreng, burger, pizza, kek, air manis dan pelbagai lagi. Mereka akan berinteraksi dengan penonton sambil makan.

Pasti ada yang tertanya-tanya mengapa kebanyakan Mukbangers mempunyai bentuk badan yang normal dan ideal. Ramai yang berpendapat bahawa mereka membuat video mukbang hanya seminggu sekali. Ini bermakna, mereka akan makan seperti biasa pada hari lain dengan pemilihan jenis makanan yang lebih sihat dan dalam kuantiti yang sederhana.

Selain itu, mereka juga melakukan kerap melakukan senaman untuk kekal sihat. Senaman kardio, aerobik atau ketahanan adalah bagus bagi kekal aktif dan menjaga imej badan.

Walaupun mereka hanya membuat video mukbang seminggu sekali serta melakukan senaman, mereka tetap mempunyai risiko dan kesan dalam jangka masa pendek(rasa tidak selesa perut dan lesu) dan jangka masa panjang (kencing manis, penyakit jantung dan darah tinggi)

Mukbang terbahagi kepada 4 kategori, iaitu:

Cabaran makan makanan dalam jumlah yang besar dan tidak konvensional seperti makanan pedas atau 100 biji telur.Berkongsi makanan harian mereka. Mereka biasanya akan masak atau membeli makanan yang mudah didapati oleh orang.Meransang deria pendengaran melalui ASMR (Autonomous Sensory Meridian Response) dengan cara merakam bunyi kunyahan melalui mikrofon.Berkongsi pendapat kepada penonton dengan menilai pelbagai jenis makanan.

Kesan positif terhadap penonton

1. Mengubati rasa sunyi

Kebanyakan mereka menonton mukbang pada waktu makan. Mereka merasa seperti sedang makan bersama seseorang dan tidak merasa sunyi. Ada juga yang menonton ketika waktu lapang kerana mereka akan rasa lebih tenang. Bagi mereka, melihat Mukbangers makan makanan seperti burger, pizza dan mee segera dalam jumlah yang banyak membuatkan mereka berasa gembira dan membantu melepaskan rasa teringin terhadap makanan itu.

Penonton berasa puas dengan perasaan multisensori daripada pendengaran dan visual video yang berkualiti tinggi. Kebanyakan Mukbangers akan mengunakan mikrofon khas bagi merakam bunyi yang dihasilkan semasa menguyah atau sewaktu membuka paket makanan. Ini dikenali sebagai ASMR, di mana ia menghasilkan satu perasaan yang menenangkan bagi sesetengah orang. Selain itu, bagi menarik minat penonton dari aspek deria rasa, Mukbangers akan menunjukkan tekstur makanan tersebut secara dekat (close up view).

Kesan negatif terhadap penonton

1. Menggalakkan makan secara berlebihan

Mukbangers mengambil makanan dalam kuantiti yang sangat banyak dan melebihi keperluan seharian. Perkara ini mendorong penonton untuk makan secara berlebihan tanpa mengawal porsi yang sepatutnya diambil.

2. Tabiat pemakanan yang tidak sihat

Dari segi pemilihan makanan, kebanyakan mukbangers memilih makanan yang berlemak, bergoreng dan manis seperti burger, nugget, mee segera dan banyak lagi. Hidangan sayur pula tidak diendahkan. Ini merupakan cara pemakanan yang tidak sihat dan tidak seimbang. Hal ini akan mendorong penonton untuk makan seperti mereka. Secara tidak langsung, konsep pemakanan yang seimbang akan diabaikan bagi meniru gaya pemakanan mukbangers ini.

3. Risiko terhadap kesihatan

Amat jelas bahawa mukbang ini mendatangkan risiko penyakit kepada mukbanger dan juga penonton jika tabiat pemakanan seperti ini selalu diamalkan. Makanan segera dan makanan proses mempunyai kandungan lemak dan garam yang tinggi di mana boleh mendatangkan risiko obesiti, kencing manis, darah tinggi, penyakit jantung dan juga kanser. Jumlah makanan yang banyak juga akan meningkatkan risiko penyakit ini.

Mukbang dan masalah gangguan pemakanan

Masalah gangguan pemakanan (eating disorder) adalah tabiat pemakanan yang boleh membahayakan kesihatan fizikal dan juga psikologi seseorang individu. Antaranya ialah:

Bulimia Nervosa: Tabiat mengambil makanan dan mengeluarkan semula makanan dengan cara memuntahkan makanan, penyalahgunaan laxative dan enema (cecair yang disuntik ke dubur).Masalah Keseronokan Menikmati Makanan (Binge Eating Disorder): Individu yang sentiasa seronok menikmati makanan tanpa mengeluarkan apa yang dimakannya.Anorexia nervosa: Individu yang sengaja menghadkan pengambilan makanan dan lazimnya tidak mahu mengekalkan berat badan yang normal. Individu ini kekurangan berat.

Laporan dalam beberapa majalah dan blog telah menjelaskan bagaimana menonton video mukbang ini dapat mencetuskan masalah gangguan pemakanan seperti yang di atas. Ini termasuklah mempunyai perasaan teringin terhadap sesuatu makanan selepas menonton video dan juga mempunyai persepsi terhadap imej badan mukbangers yang normal walaupon mereka makan banyak.

Namun begitu, bagi sesetengah individu, menonton video mukbang dapat membantu untuk menahan diri daripada makan secara berlebihan kerana mereka sudah berasa ‘kenyang’ dengan hanya menonton video tersebut.

Walau bagaimanapun, masih belum ada kajian saintifik mengenai kaitan Mukbang dan masalah gangguan makanan.

Mukbang merupakan rancangan makan dalam talian di mana ia mengumpulkan ramai penonton dari seluruh dunia untuk berinteraksi bersama Mukbangers semasa makan.Mukbang telah digambarkan sebagai “pedang bermata dua” bagi masalah gangguan pemakanan kerana ia bergantung kepada konteks dan cara penerimaan penonton.Di satu sisi ia dapat membantu untuk mencegah diri dari makan berlebihanDi satu sisi yang lain, ia akan menggalakkan lagi masalah gangguan pemakanan.Disebabkan Mukbang ini merupakan satu fenomena yang agak baru, kajian saintifik mengenainya adalah sangat terhad.

Anjani, L., Mok, T., Tang, A., Oehlberg, L., & Goh, W. B. (2020). Why do people watch others eat food? An Empirical Study on the Motivations and Practices of Mukbang Viewers. Proceedings of the 2020 CHI Conference on Human Factors in Computing Systems. doi:10.1145/3313831.3376567Greatrex, C. (2016, July 26). Student reveals how she binge eats KFC and Five Guys on camera and stays healthy. Retrieved August 29, 2020, from Kang, E., Lee, J., Kim, K. H., & Yun, Y. H. (2020). The popularity of eating broadcast: Content analysis of “mukbang” YouTube videos, media coverage, and the health impact of “mukbang” on public. Health Informatics Journal, 26(3), 2237-2248. doi:10.1177/1460458220901360Kircaburun, K., Yurdagül, C., Kuss, D., Emirtekin, E., & Griffiths, M. D. (2020). Problematic Mukbang Watching and Its Relationship to Disordered Eating and Internet Addiction: A Pilot Study Among Emerging Adult Mukbang Watchers. International Journal of Mental Health and Addiction. doi:10.1007/s11469-020-00309-wMatthews, B. (2019, December 18). Top 10 Untold Truths About Mukbang. Retrieved August 29, 2020, Strand, M., & Gustafsson, S. A. (2020). Mukbang and Disordered Eating: A Netnographic Analysis of Online Eating Broadcasts. Culture, Medicine, and Psychiatry. doi:10.1007/s11013-020-09674-6Sydney Lappe, M. (2020, July 22). Mukbang: What is it and What Does it do to Your Health. Retrieved August 29, 2020, Unger, R. (2020, August 23). The untold truth of mukbang. Retrieved August 29, 2020,


Kolesterol dan Tindak Balas terhadap Ubat-Ubatan Kemoterapi

Kolesterol secara umumnya telah diketahui bahaya untuk kesihatan. Kolesterol telah dikaitkan dengan pelbagai jenis kanser, dimana tahap kolesterol yang tinggi menyumbang kepada pembangunan sel-sel kanser, termasuk kanser payudara, kolorektal, prostat dan testis. Maka, mensasarkan kolesterol sebagai pendekatan terapi kanser telah menjadi tajuk penyelidikan saintis.

Terkini, kolesterol juga dicadangkan sebagai suatu sasaran untuk meningkatkan tindakbalas terhadap ubat-ubatan kanser. Di kalangan pesakit-pesakit kanser yang menerima rawatan kemoterapi, terdapat pesakit yang tidak bertindakbalas terhadap ubat ini. Ini bermaksud ubat kemoterapi tersebut tidak dapat menghapuskan, atau lebih tepat lagi – tidak dapat mengecilkan saiz tumor. Keadaan ini juga dikenali sebagai rintangan kemoterapi, atau rintangan kemo (chemoresistance).

Rintangan kemo boleh menyukarkan pengurusan rawatan pesakit kanser, kerana ubat-ubatan sedia ada untuk merawat kanser kurang berkesan. Contohnya, di kalangan pesakit kanser pundi kencing (bladder cancer), ubat kemo bernama ‘cisplatin’ adalah antara pilihan pertama untuk merawat kanser ini. Walaubagaimanapun, dalam beberapa keadaan selepas menerima ubat ini, saiz tumor pesakit masih sama atau terus merebak. Maka, pakar akan cuba memberi ubat pilihan kedua selain cisplatin.

Masalahnya di sini, ubat pilihan kedua juga mungkin tidak sesuai, atau mungkin – tidak wujud rawatan pilihan kedua yang berkesan untuk suatu jenis kanser tersebut. Ini menyebabkan hasil yang mendukacitakan terhadap pesakit. Oleh kerana ini, masalah rintangan kemo adalah satu isu yang giat dikaji di kalangan saintis untuk meningkatkan keberhasilan sesuatu rawatan.

Mungkin anda juga bertanya, bagaimanakan rintangan kemo boleh berlaku? Secara prinsipnya, ia berlaku apabila terdapat perubahan di dalam sel-sel kanser yang menyebabkan sel-sel ini tidak dapat disasarkan oleh ubat kemo.

Contohnya, cisplatin sepatutnya memusnahkan struktur-struktur DNA di dalam sel kanser, supaya sel kanser tersebut tidak boleh terus membahagi. Tetapi, apa yang boleh berlaku ialah, sel kanser mampu membaiki struktur-stuktur DNA yang dirosakkan oleh cisplatin tadi – lalu kekal membiak. Sel kanser juga boleh menolak keluar ubat ini keluar dari sel – membuatkannya tidak berkesan.

Penemuan terbaru di dalam rintangan kemo

Terkini, para saintis mendapati paras kolesterol di dalam sel kanser dapat mempengaruhi tindak balas pesakit terhadap ubat kemo.

Kolesterol wujud di dalam kesemua sel di dalam badan kita dan mempunyai pelbagai peranan. Ia digunakan untuk menghasilkan Vitamin D, hormon, asid hempedu dan sebagai salah satu komponen dinding sel. Badan manusia boleh menghasilkan kolesterol, dan ia juga boleh didapati dari sumber makanan. Namun, kolesterol dari sumber makanan tidak begitu mempengaruhi paras kolesterol di dalam badan.

Peranan kolesterol di dalam rintangan kemo

Sel-sel kanser dan sel-sel yang mempunyai rintangan kemo, secara umumnya mempunyai paras kolesterol yang tinggi dari sel-sel yang sihat. Ini adalah kerana sel kanser yang membahagi dengan cepat ini memerlukan lebih kolesterol untuk membentuk dinding sel dan fungsi sel yang lain.

Kolesterol di dalam sel kanser ini dapat mengaktifkan penghasilan gen yang bertanggungjawab untuk rintangan kemo – salah satunya gen bernama MDR1. Kolesterol juga  berupaya mengepam ubat kemo keluar daripada sel, salah satu caranya dengan mempengaruhi lebih banyak pembinaan jalan keluar (efflux transporters) di dinding sel.

Mensasarkan kolesterol di dalam menangani rintangan kemo

Oleh kerana kolesterol boleh menyumbang kepada rintangan kemo, saintis sedang mengkaji bagaimana untuk memanipulasi paras kolesterol untuk meningkatkan tindakbalas terhadap rawatan kemo. Memanipulasi paras kolesterol boleh dilakukan dengan merencat enzim-enzim yang terlibat di dalam penghasilan (metabolisme) kolesterol.  Antara enzim-enzim yang terlibat termasuklah enzim yang bernama HMGCR, FDPS dan FDFT1.

Statin, satu jenis ubat yang merencat HMGCR telah banyak digunakan di dalam kajian makmal dan kajian klinikal di kalangan pesakit kanser. Namun, kajian-kajian ini tidak konsisten menunjukkan hasil positif di dalam meningkatkan tindakbalas terhadap ubat kemo, mahupun jelas tentang apakah statin dapat membantu meningkatkan paras ubat kemo di dalam sel. Oleh kerana itu, kajian untuk mensasarkan kolesterol di dalam rintangan kemo masih lagi giat dijalankan. Ini termasuk mengkaji jika merencat enzim-enzim lain termasuk FDPS dan FDFT1 dapat membantu meningkatkan tindakbalas terhadap ubat kemo.

Persoalan yang masih belum terjawab

Walaupun secara umumnya sel kanser dan sel yang mempunyai rintangan kemo mempunyai kadar kolesterol yang tinggi, harus diingat tidak semua kanser mempunyai karakter yang sama. Maka saintis masih mengkaji apakah jenis kanser yang dipengaruhi oleh kolesterol, dan apakah jenis kanser yang benar-benar boleh mendapat faedah dari perencatan kolesterol dalam badan.

Penting juga untuk kita sedar bahawa kolesterol yang dimaksudkan di sini bukanlah semata-mata bermakna kolesterol dari diet, kerana badan kita juga ada kebolehan untuk menghasilkan sendiri kolesterol. Malah, American Institute for Cancer Research (AICR) juga berpendapat bahawa kolesterol dari pemakanan sahaja tidak semestinya mendorong pertumbuhan kanser. Walaupun begitu, kerana makanan yang tinggi dengan kolesterol boleh termasuk makanan terproses yang meninggikan risiko pelbagai penyakit termasuk kanser, adalah sebaiknya kita mengamalkan pemakanan sihat pada setiap masa.

Ahmadi Y, Karimian R, Panahi Y. Effects of statins on the chemoresistance-The antagonistic drug-drug interactions versus the anti-cancer effects. Biomed Pharmacother. 2018;108:1856-1865.Gu L, Saha ST, Thomas J, Kaur M. Targeting cellular cholesterol for anticancer therapy. FEBS J. 2019;286(21):4192-4208.Hong JY, Nam EM, Lee J, et al. Randomized double-blinded, placebo-controlled phase II trial of simvastatin and gemcitabine in advanced pancreatic cancer patients. Cancer Chemother Pharmacol. 2014;73(1):125-130.Huang B, Song BL, Xu C. Cholesterol metabolism in cancer: mechanisms and therapeutic opportunities. Nat Metab. 2020;2(2):132-141Jeong GH, Lee KH, Kim JY, et al. Effect of Statin on Cancer Incidence: An Umbrella Systematic Review and Meta-Analysis. J Clin Med. 2019;8(6):819. Kopecka J, Trouillas P, Gašparović AČ, Gazzano E, Assaraf YG, Riganti C. Phospholipids and cholesterol: Inducers of cancer multidrug resistance and therapeutic targets. Drug Resist Updat. 2020;49:100670.


Cara Tanam Bawang Merah yang mudah di rumah

Bagaimanakah untuk tanam bawang merah dengan cara yang betul? Artikel ini akan menerangkan dari aspek pemilihan tanah, pembajaan dan penjagaan pokok bawang yang betul.

Cara Tanam bawang merah
Penyediaan bebawang
Jenis tanah
Penanaman
Pembajaan dan Penyiraman
Penjagaan pokok
Tuaian
Khasiat

Bawang merah atau nama saintifiknya ialah Allium cepa var. aggregatum merupakan tumbuhan yang tidak mempunyai batang keras. Ia memiliki umbi yang berlapis (bulb). Umbinya terbentuk daripada pangkal daun yang bersatu dan membentuk batang yang kemudian berubah bentuk dan fungsinya yang seakan-akan umbi berlapis. Jadi, umbi bawang merah bukanlan ubi sebenarnya seperti ubi kentang ataupun ubi keledek. Ia terbentuk dari lapisan-lapisan daun yang membesar dan kemudiannya bersatu.

Bawang merah adalah salah satu sayuran yang penting dalam bahan masakan, baik untuk menumis ataupun sebagai penyedap dalam makanan. Daun bawang juga merupakan elemen yang penting dalam masakan sebagai tambahan rencah dalam masakan sup, sayur-sayuran, salad atau pun sebagai penghias lauk-lauk lain. Sekiranya bawang ditanam di kawasan rumah, penuaian daun bawang dan juga bawang boleh dilakukan dengan mudah.

Penanaman Bawang Merah dalam Pasu

1. Cara tanam bawang merah

Terdapat dua cara untuk penanaman bawang sama ada melalui biji benih ataupun bebawang. Bagi penanaman yang menggunakan biji benih, tempoh tuaian mengambil masa 3 hingga 4 bulan. Manakala, jika penanaman yang menggunakan bebawang mengambil masa sekitar 2 bulan setengah. Bawang sesuai untuk hidup di kawasan yang mempunyai kadar pencahayaan yang tinggi dan kadar cahaya matahri mempengaruhi saiz bawang yang akan dihasilkan.

Artikel kali ini akan memfokuskan cara penanaman melalui kaedah menggunakan bebawang. Sebaiknya pilih bawang yang segar dan masih elok. Penggunaan bawang yang busuk boleh menyebabkan bawang reput dan tidak dapat tumbuh dengan baik.

Terdapat beberapa cara yang boleh digunakan dalam menyediakan bahan tanaman. Pertama, dengan menggunakan bawang yang telah bercambah. Kedua, potong bawang di sebelah atas hingga nampak isi tengah dan sedikit di bahagian akar. Kaedah ini boleh mempercepatkan pengeluaran tunas bawang merah.

3. Penyediaan tanah atau media campuran

Bawang atau mana-mana tanaman yang lain memerlukan media tanah yang tidak bertakung air. Media tanah yang boleh digunakan ialah campuran tanah kompos dan juga tanah hitam dengan nisbah 1:1. Penggunaan kompos untuk awal penanaman adalah amat digalakkan.  Tanah yang sesuai untuk bawang merah mestilah mempunyai saliran yang baik dengan pH 6.0 – 7.0 dan tidak boleh di tenggelami air.

Bawang boleh ditanam sama ada di dalam pasu, di dalam botol, di tanah ataupun mana-mana bekas recycle yang boleh digunakan. Tanam bawang dengan kadar yang sesuai dengan saiz bekas. Campurkan tanah subur dan media tanam dan kemudian masukkan ke dalam pot. Penuhi campuran tanah tersebut ke dalam pot sampai 3/4 isi.

Benamkan ¾ bahagian bawah bawang di tanah. Elakkan timbus dengan tanah sepenuhnya. Jika daun bawang mula naik 4 atau 5 inci, boleh mula menimbus keseluruhan bawang dengan tanah untuk menjaga kelembapan.

Jarakkan setiap bawang dengan jarak 10cm bagi pertumbuhan yang sekata.

5. Pembajaan dan Penyiraman

Bawang merah lebih gemar dibaja menggunakan baja kompos atau tahi ayam. Baja kompos atau tahi ayam boleh diletakkan bersama-sama ketika awal penanaman. Boleh juga menggunakan baja AB atau baja-baja lain yang dibeli dengan kadar yang sesuai mengikut usia pokok.

Siram bawang 2 kali sehari, elakkan siram dengan air yang terlalu banyak. Air yang terlalu banyak boleh menyebabkan bawang rosak dan busuk.

Penjagaan pokok bawang tidak susah kerana bagi aspek serangan perosak kepada pokok bawang ialah tanaman penghalau. Hal ini disebabkan baunya yang kuat dan tengik akan menghalau perosak untuk dekat.

Namun begitu, aspek air dan cahaya matahari amat penting. Maka, pastikan pokok bawang tidak disiram dengan air yang terlalu banyak dan mendapat kadar pencahayaan yang maksimum.

Seterusnya, pokok bawang akan menghasilkan daun bawang beberapa hari selepas ditanam. Daun bawang ini boleh diambil untuk digunakan dalam masakan, namun begitu, pengambilan daun bawang akan memberi kesan kepada hasil bebawang. Jika ingin menghasilkan bebawang yang banyak, elakkan untuk mengambil daun bawang. Lebih mudah sekiranya asingkan bawang yang ditanam untuk daun bawang dan juga bawang yang ditanam untuk penghasilan bebawang.

Apabila pokok bawang mencecah 20-30 hari, pokok bawang akan mengeluarkan satu daun yang sedikit keras. Jika diperhatikan dengan teliti, di hujungnya terdapat bonjol yang kecil. Ini adalah kuntum bunga bawang yang akan menjadi bunga bawang. Sekiranya kuntum bunga ini menjadi bunga, segala nutrien akan fokus bagi penghasilan bunga. Akibatnya, bebawang yang dihasilkan tidak mencapai kuailiti yang maksimum. Maka, perkara yang perlu dibuat ialah dengan mencantas daun yang akan menjadi bunga secepat mungkin.

Kuntum bunga bawang yang perlu dicantas.

Bawang boleh dituai apabila hampir semua daun bawang rebah iaitu sekitar 35-45 hari setelah bawang ditanam. Tuaian hendaklah dilakukan ketika cuaca kering agar bawang boleh disimpan lama. Penuaian perlu dielakkan selepas hujan kerana bawang akan mudah diserang fungus jika basah ketika dituai. Cara menuai bawang adalah dengan mencabut ia dari atas tanah dan kemudian dijemur sehingga semua daun atas kering.

Bawang merah mengundungi nutrien yang banyak seperti Vitamin C, Vitamin B dan juga potassium. Vitamin C seperti mana yang kita tahu ia bertindak sebagai antioxidant dan juga membantu dalam membaiki tisu yang rosak dalam badan.

Antioxidant ini juga akan mengurangkan keradangan dalam badan yang akan mengurangkan risiko serangan sakit jantung dan angin ahmar.

Bahkan terdapat kajian yang menyatakan pengambilan bawah merah ini dapat mengurangkan risiko kanser perut dan juga kanser kolon berbanding orang lain. Ini mungkin disebabkan kehadiran kompaun sulfur dan juga flavinoid di dalammnya.

Cara Tanam pokok lain yang anda perlu tahu:


Kurang Tidur boleh menyebabkan anda obese

Masalah obesiti atau kegemukan adalah masalah kesihatan yang dipandang serius di abad 21 ini.  Sejak dari tahun 1980 hingga 2013, masalah kegemukan dan obesiti telah meningkat sebanyak 27.5% untuk orang dewasa dan 47.1% untuk kanak-kanak. Agak menakutkan bukan. Kanak-kanak pada masa kini terdedah kepada pelbaai jenis makanan atau minuman yang membawa risiko kepada masalah kegemukan dan obesiti. Terdapat beberapa faktor yang mempengaruhi masalah ini antaranya ialah:

Diet pemakanan seseorang individuAktiviti fizikalGaya hidup yang tidak sihatFaktor genetik

Walaupun faktor-faktor di atas amat sinonim dengan kita, namun sedarkah anda bahawa terdapat beberapa faktor lain yang berpotensi menyumbang kepada masalah obesiti dan kegemukan. Kalau anda nak tahu, kurangnya kualiti tidur seorang individu boleh menyumbang kepada obesiti dan penyakit metabolik yang lain.

Tidur dan Metabolisme Tenaga

Siapa yang tak suka tidur, kita semua suka tidur untuk merehatkan badan. Antara fungsi tidur itu sendiri adalah untuk mengembalikan tenaga setelah seharian berpenat lelah melakukan aktiviti harian. Di dalam badan manusia, penunaan tenaga amatlah rendah berbanding apabila kita berjaga. Terdapat kajian yang mengatakan bahawa kekurangan tidur selama 24 jam akan meningkatkan penggunaan tenaga sebanyak 32% untuk semalaman berbanding dengan tidur selama 8 jam yang hanya memerlukan 7% penggunaan tenaga.

Kurang tidur menyebabkan anda lebih senang lapar

Hidup gaya moden masa kini sedikit sebanyak mengganggu kitaran waktu tidur kebanyakan individu terutamanya orang dewasa dan remaja. Apabila kitaran tidur terganggu, seorang individu itu akan cenderung untuk mengambil makanan secara berlebihan melebihi pengambilan kalori yang diperlukan seharian untuk memenuhi permintaan peningkatan tenaga akibat berjaga secara berpanjangan. Jika keadaan ini berlaku secara  berterusan, peningkatan tenaga yang berlebihan akan menyebabkan pertambahan berat badan.

Terdapat satu hormon yang mengawal pengambilan kalori(Makan) yang lebih tinggi apabila seseorang itu tidak mempunyai tidur yang mencukupi. Hormon tersebut ialah ‘ghrelin’. Hormon ini akan mendorong kepada ketahanan lemak di dalam badan dan pengekalan berat badan bebas lemak apabila individu yang mempunyai masalah obesiti ingin menurunkan berat badan tetapi tidak mempunyai tidur yang mencukupi. Keadaan ini juga akan meningkatkan selera makan individu tersebut

Tempoh Waktu Tidur dan Metabolisme Glukosa

Tempoh waktu tidur memainkan peranan yang penting kerana mempengaruhi sistem pengawalan glukosa dan sensitiviti insulin yang menyumbang kepada penyakit kencing manis. Terdapat kajian yang menyatakan bahawa  mengehadkan tempoh waktu tidur kepada 4 jam selama 6 malam boleh mengurangkan metabolisme glukosa sebanyak 40%  dan tindak balas insulin sebanyak 30%.

Keadaan ini mempunyai persamaan di kalangan populasi obesiti. Memanjangkan 1 jam waktu tidur setiap malam selama 6 minggu bagi individu yang mengekalkan tabiat tidur selama 6 jam dapat membantu peningkatan metabolisme glukosa. Untuk pengetahuan anda, kurangnya tempoh waktu tidur dapat mengurangkan sensitiviti insulin walaupun hanya untuk semalaman.

Kebiasannya, pekerja yang bekerja secara syif lebih cenderung menghadapi kekurangan waktu tidur yang mencukupi. Mereka biasanya akan tidur selama 4.8 jam semalam secara purata. Tambahan pula, bekerja secara syif juga adalah antara faktor kepada pertambahan berat badan.

Bagaimana Tidur Mempengaruhi Berat Badan?

Para penyelidik mendapati kekurangan tidur akan mempengaruhi berat badan melalui kaedah berikut:

1. Sentiasa berasa lapar

Hormon ‘ghrelin’ yang mengawal rasa lapar akan meningkat manakala hormon ‘leptin’ yang mengawal rasa kenyang akan berkurangan. Kebiasaannya, individu seperti ini cenderung untuk mengambil makanan yang kaya dengan lemak dan karbohidrat.

2. Mempunyai lebih masa untuk makan

Bagi mereka yang suka tidur lewat malam, mereka seringkali mengamalkan makan lewat malam.  Terdapat kajian yang menyatakan bahawa mereka yang kekurangan tidur biasanya dikelilingi dengan  makanan ringan yang menyebabkan mereka lebih suka untuk makan pada waktu lewat malam.

4. Diet yang kurang sihat

Satu kajian di kalangan pekerja Jepun telah mendapati bahawa mereka yang tidur kurang daripada 6 jam akan lebih suka makan di luar dan makanan yang tidak seimbang dari segi nutrisinya berbanding dengan pekerja yang mempunyai tidur yang cukup selama 6 jam.

5. Kurangnya aktiviti fizikal

Individu yang tidak cukup tidur akan berasa cepat letih pada waktu siang. Mereka lebih suka memilih untuk menonton TV daripada melakukan aktiviti fizikal atau bersukan.

6. Penurunan suhu badan

Seseorang yang mengalami kekurangan waktu tidur juga akan mengalami penurunan suhu badan yang mengakibatkan penggunaan tenaga yang tinggi untuk memastikan suhu badan dalam kadar yang normal. Keadaan ini akan membuatkan mereka berasa cepat lapar justeru mereka akan makan secara berlebihan.

Individu yang mempunyai berat badan yang berlebihan yang tidak mempunyai waktu tidur yang mencukupi akan mengalami kesukaran untuk menghilangkan lemak badan, selera makan yang bertambah dan perubahan penggunaan tenaga harian. Mereka disarankan untuk menyusun jadual tidur yang berkualiti untuk membantu mereka dalam usaha mengurangkan berat badan.

Nedeltcheva, A. V., Kilkus, J. M., Imperial, J., Schoeller, D. A., & Penev, P. D. (2010). Insufficient sleep undermines dietary efforts to reduce adiposity. Annals of internal medicine, 153(7), 435–441.Li, J., Pursey, K. M., Duncan, M. J., & Burrows, T. (2018). Addictive Eating and Its Relation to Physical Activity and Sleep Behavior. Nutrients, 10(10), 1428.McHill, A. W., & Wright, K. P., Jr (2017). Role of sleep and circadian disruption on energy expenditure and in metabolic predisposition to human obesity and metabolic disease. Obesity reviews : an official journal of the International Association for the Study of Obesity, 18 Suppl 1, 15–24. Nedeltcheva, A. V., & Scheer, F. A. (2014). Metabolic effects of sleep disruption, links to obesity and diabetes. Current opinion in endocrinology, diabetes, and obesity, 21(4), 293–298. Obesity Prevention Source – Health Havard